title: Kouvolan ravirata

text: Vuonna 2012 radalla on 28 kilpailupäivää, joista valtakunnallisia T75-päiviä on kolme.


title: Kouvolan ravirata

text: Vuonna 1905 perustetun "Valkealan Hevosystäväinseura ry:n" omistama ravirata aloitti toimintansa nykysellä paikallaan 1910-luvun alussa. Vuonna 1916 keskikentälle valmistui paviljonki kilpailutuomareita sekä -henkilökuntaa varten. Samalla rataa myös levennettiin.


title: Kouvolan ravirata

text: Vuonna 1948 valmistui "Ravitaloksi" nimetty ravintolarakennus. Kymmenen vuotta myöhemmin rakennettiin keskikentälle totalisaattoripelien vastaanottamista varten pyöreä kioskirakennus, joka purettiin vuonna 1978.


title: Kouvolan ravirata

text: 1960-luvun lopulla ryhdyttiin Kouvolaan suunnittelemaan Porin ja Forssan raviratojen mallin mukaista modernia katsomorakennusta. Noin tuhannen hengen istumakatsomon sekä lämmitetyn totohallin käsittävä rakennus valmistui vuonna 1971. Uudessa katsomorakennuksessa oli myös tuomaritorni, kahvila sekä wc-tilat. Vuonna 1974 remontoitiin kaviouraa ja samalla radalle valmistui myös valaistus.


title: Kouvolan ravirata

text: Seuraava suuri rakennushanke oli vuosina 1978–1979, jolloin rakennettiin uudet eläinlääkärin tilat. Lisäksi laajennettiin katsomorakennusta uudella osalla, johon tuli muun muassa ravintolakatsomo. Uusi katsomorakennus otettiin käyttöön maaliskuussa 1980. Viimeisin radan kaviouran kunnostustyö on tehty vuoden 1990 Kuninkuusravien edellä.


title: Kouvolan ravirata

text: Kouvolan raviradalla järjestetään vuosittain useita suurkilpailuja. Merkittävimmät ovat kesäkuussa juostava kansainvälinen Kymi Grand Prix sekä marraskuinen Kymenlaakso-ajo.


title: Kouvolan ravirata

text: Muita suurkilpailuja ovat "Valkeala-ajo", "Jouni Kaikko Memorial" sekä "Kouvola-ajo".


title: Kouvolan ravirata

text: Kuninkuusravit Kouvolassa on järjestetty vuosina 1952, 1964, 1973, 1990 ja 2007.


title: 2-buteeni

text: 2-buteeni on yksinkertaisin alkeeni, jolla on cis-trans-isomeriaa. Isomeerit ovat cis-2-buteeni ja trans-2-buteeni. Isomeerien seoksen CAS-numero on 107-01-2. 2-buteenin kemiallinen kaava on CH ja moolimassa on 56,1 g/mol. Muut ominaisuudet isomeereillä poikkeavat toisistaan.


title: Eurocup Formula Renault 2.0 -kausi 2013

text: Eurocup Formula Renault 2.0 -kausi 2013 oli 23. kausi nykyiselle Eurocup Formula Renault-sarjalle. Kausi alkoi Espanjan Alcañizin radalla ja päättyi Espanjan Barcelonassa. Sarjan kalusto muuttui täksi kaudeksi uuden sukupolven autoon.


title: Eurocup Formula Renault 2.0 -kausi 2013

text: Sarjan mestaruuden voitti ranskalainen Pierre Gasly. Toiseksi sijoittui brittiläinen Oliver Rowland ja kolmanneksi ranskalainen Esteban Ocon.


title: Eurocup Formula Renault 2.0 -kausi 2013

text: Kauteen osallistuvat uusina talleina Jenzer Motorsport ja Prema Powerteam. Varasijalle lisättiin BVM Racing ja Atech Reid GP.


title: Eurocup Formula Renault 2.0 -kausi 2013

text:
J = Sarjan Junior -luokan kuljettajat kaudella 2013
G = vieraileva kuljettaja, joka ei ole oikeutettu saamaan pisteitä.


title: Kymenlaakso-ajo

text: Kymenlaakso-ajo on vuosittain Kouvolan raviradalla järjestettävä ikäluokkakilpailu 3-vuotiaille lämminveriselle. Ensimmäistä kertaa se juostiin vuonna 1979.


title: Kymenlaakso-ajo

text: Se ajetaan 2 100 metrin matkana tasoitusajona, jossa enintään 5 000 euroa ansainneet hevoset saavat 20 metrin hyvityksen.


title: Joonas Konstig

text: Joonas Konstig (s. 1977 Helsinki) on suomalainen kirjailija.


title: Joonas Konstig

text: Konstig on opiskellut kulttuuriantropologiaa ja kirjallisuutta Helsingin yliopistossa. Konstigin esikoisteos, novellikokoelma "Ahneet ja viattomat" (2008), oli ehdolla Helsingin Sanomien kirjallisuuspalkinnon ja Tiiliskivi-palkinnon saajaksi. Konstigin novelli ”Pajunkissat” oli äidinkielen ylioppilaskokeen aineistona keväällä 2010. Hänen novellejaan on julkaistu myös antologioissa. Englanniksi ovat ilmestyneet Douglas Robinsonin kääntäminä novellit “Pussy Willows” (“Pajunkissat”) ja “The Right Place” (“Sopiva paikka”), joista viimeisin Lola M. Rogersin toimittamassa teoksessa "Words Without Borders" (2014).


title: Joonas Konstig

text: Konstigin esikoisromaani "Kaikki on sanottu" (2011) sai Gummeruksen Kalle Päätalo -palkinnon vuonna 2012. Hänen toinen romaaninsa "Totuus naisista" ilmestyi vuonna 2013 ja kolmas romaani "Perkele" vuonna 2015. Joulukuusta 2013 kesäkuuhun 2015 Konstig kirjoitti ruoka-aiheisia kolumneja "Helsingin Sanomiin". Häneltä ilmestyi ruoka-aiheinen teos "Pyhä ruoka: Mitä oikein saa syödä?" syksyllä 2016. Konstig on kritisoinut muun muassa kasvissyöntiä. Tammikuussa 2017 hän oli yhdessä tiedetoimittaja Marko Hamilon kanssa perustamassa Oikea Media-verkkolehteä, mutta hän jätti lehden pian. Vuodesta 2016 alkaen Konstig on toiminut kouluttajana yrityksessä Tarina-akatemia.


title: Joonas Konstig

text: Konstig opettaa luovaa kirjoittamista Kriittisessä korkeakoulussa. Hän on ollut Suomen Kirjailijaliiton jäsen vuodesta 2012. Konstig on kirjoittanut lukuisia artikkeleita lehtiin sekä kolumneja Helsingin Sanomien lisäksi mm. Esse-lehteen. Hän on esiintynyt puhujana useissa kirjallisuus-, kulttuuri- ja ruoka-aiheisissa tilaisuuksissa. Konstig on myös kirjoittanut lautapeliaiheista blogia Puutyöläinen.


title: Joonas Konstig

text: Elokuussa 2017 Konstigin romaani "Perkele" oli HelMet-kirjallisuuspalkintoehdokkaana.


title: Hugo Hörtsänä

text: Hugo Antero Hörtsänä (5. toukokuuta 1880 Orivesi – 27. tammikuuta 1954 Orivesi) oli suomalainen kotiseutumies, maanviljelijä ja puutarhuri.


title: Hugo Hörtsänä

text:
Hugo Hörtsänän vanhemmat olivat maanviljelijä Johannes Hörtsänä ja Vilhelmiina Toikkanen ja puoliso vuodesta 1915 Hilda Maria Lehtonen. Hän kävi kansa- ja maatalouskoulun ja tuli 1905 Ylä-Hörtsänän talon omistajaksi Oriveden Onnistaipaleen kylällä. 1920-luvulla Hörtsänä alkoi tehdä kukka- ja puulajien koeviljelyä yli kolmen hehtaarin alueella. Hänen kotitalonsa ympärille jo 1909 perustamansa arboretum laajeni sisältämään koristepuutarhan tekolammikkoineen ja juhlakenttineen. Ennen sotia siellä arvioitiin olevan yli 1 300 erilaista kasvi-, pensas- ja puulajia. Hörtsänän arboretumia on myöhemmin kunnostettu talkoovoimin ja EU:n rahoituksen turvin. Vuonna 1986 siitä tuli luonnonsuojelulain perusteella rauhoitettu luonnonsuojelualue, jota on sittemmin inventoitu useaan otteeseen. Alueen hoito- ja käyttösuunnitelma laadittiin 1995.
Hörtsänä harrasti myös kansankulttuuria, keräten muun muassa esineitä ja muistikuvia ja perustaen Oriveden Museoyhdistyksen, jonka puheenjohtajana hän toimi 1932-1937 ja jolle hän lahjoitti huomattavan kokoelman keräämäänsä esineistöä.


title: Aleksandr Bezymenski

text: Aleksandr Iljitš Bezymenski (, 19. tammikuuta 1898 Žytomyr – 26. kesäkuuta 1973 Moskova) oli venäläinen neuvostorunoilija.


title: Aleksandr Bezymenski

text: Aleksandr Bezymenski syntyi kaupan työntekijän perheeseen ja kävi lukion Vladimirissa. Hän liittyi bolševikkipuolueeseen vuonna 1916 ja osallistui lokakuun vallankumoukseen Pietarissa. Sen jälkeen hän työskenteli komsomol- ja puoluetehtävissä.


title: Aleksandr Bezymenski

text: Bezymenskin ensimmäinen runokirja ilmestyi vuonna 1920. Hän osallistui Molodaja gvardija ja Oktjabr -kirjailijaryhmien perustamiseen ja toimi aktiivisesti Venäjän proletaarikirjailijoiden yhdistyksessä. Vuonna 1934 Bezymenski valittiin neuvostokirjailijoiden liiton hallitukseen.


title: Aleksandr Bezymenski

text: Bezymenski on yksi 1920-luvun komsomolrunoilijoista. Hän kirjoitti poliittisesti oikeaoppista ajankohtaislyriikkaa, jonka taiteellinen arvo on vähäinen. Satiirinen runonäytelmä "Vystrel" (”Laukaus”, 1930) herätti ankaraa kritiikkiä, kunnes Stalin asettui puolustamaan sen tekijää. Samaan aikaan Bezymenski osallistui ”vasemmistolaisen” Litfront-kirjailijaryhmän toimintaan. Myöhemmin hän esiintyi lähinnä lehtikirjoittajana ja satiirikkona sekä runouden kääntäjänä.


title: Käsihuuhde

text: Käsihuuhde on yleensä alkoholipitoinen desinfektioaine, jota käytetään käsien pesun sijaan tai sen ohella bakteerien ja virusten kulkeutumisen ja tarttumisen ehkäisemiseksi. Käsihuuhteiden tehoaineena on tavallisesti etanoli tai isopropanoli, minkä lisäksi ne sisältävät yleensä glyserolia, joka kasvattaa aineen viskositeettia ja ehkäisee ihon kuivumista.


title: Käsihuuhde

text: Käsihuuhde tuhoaa useita bakteereja ja sieniä mutta vähemmän viruksia. Kaikki virukset eivät tuhoudu alkoholin vaikutuksesta viruksen rakenteesta johtuen, esimerkiksi vatsatautia aiheuttava norovirus ja influenssavirukset. Niille varmin käsihygieniatoimenpide on käsien pesu saippualla.


title: Konstantin Balmont

text: Konstantin Dmitrijevitš Balmont (, 15. kesäkuuta 1867 Vladimirin läänin Šujan kihlakunnan Gumništšin kylä – 24. joulukuuta 1942 Noisy-le-Grand Pariisin lähellä) oli venäläinen runoilija.


title: Konstantin Balmont

text: Konstantin Balmont syntyi aatelisperheeseen. Hän opiskeli Moskovan yliopiston oikeustieteellisessä tiedekunnassa suorittamatta loppututkintoa. Hänen ensimmäinen runokirjansa ilmestyi vuonna 1890.


title: Konstantin Balmont

text: Vuosina 1898–1903 ilmestyneet runokokoelmat tekivät Balmontista yhden venäläisen symbolismin johtohahmoista. Kirjoista tunnetuin on "Budem kak solntse" (”Olkaamme kuin aurinko”, 1903). Vuosina 1905–1913 runoilija asui poliittisista syistä ulkomailla matkustellen eri puolilla maailmaa. Hän suhtautui myönteisesti helmikuun vallankumouksen mutta tuomitsi bolševikkien vallankaappauksen. Vuonna 1920 Balmont siirtyi Ranskaan, jossa hän jatkoi runoilijantyöntään. Elämänsä viimeisen vuosikymmenen hän vietti köyhyydessä kärsien mielisairaudesta.


title: Konstantin Balmont

text: Balmontin lyriikka on muodoltaan hienostunutta, intohimoista ja musikaalista. Hänen tuotantoaan leimaavat dekadentit, impressionistiset ja eksoottiset sävyt, luonnonusko ja äärimmäinen individualismi. Oman runoilijantyönsä ohella Balmont oli myös tuottelias kaunokirjallisuuden kääntäjä.


title: Brad Harris

text: Brad (Bradford) Harris (16. heinäkuuta 1933 St. Anthony, Idaho – 7. marraskuuta 2017) oli yhdysvaltalainen elokuvanäyttelijä.


title: Brad Harris

text: Kehonrakennusta harrastanut Harris aloitti elokuvauransa sijaisnäyttelijänä Stanley Kubrickin "Spartacuksessa". 1960-luvun alussa hän esitti päärooleja italialaisissa peplumelokuvissa kuten "Sansone" (”Simson”, 1961), "Goliath contro i giganti" (”Goljat vastaan jättiläiset”, 1961) ja "La furia di Ercole" (”Herkuleen raivo”, 1962). Lajityypin muista muskelimiehistä hän poikkesi vaaleilla hiuksillaan ja kunnollisilla näyttelijänlahjoillaan.


title: Brad Harris

text: 1960-luvun puolivälissä Harris siirtyi italowesterneihin sekä italialais-saksalaisiin vakoilujännäreihin, joista tunnetuin on "Miehemme X" ("Komissar X") -sarja. 1970-luvulla hän näytteli sekalaisissa viihde-elokuvissa kuten "Formula I – Nell’Inferno del Grand Prix" (”Formula I – Grand Prix -helvetti”, 1970), "Zambo - viidakon kuningas" ("Zambo il dominatore della foresta", 1972) ja "…questa volta ti faccio ricci!" (”Tällä kertaa rikastun”, 1974). 1980-luvulla Harris palasi peplumgenreen "Herculeessa" ja "Seitsemässä raivoisassa gladiaattorissa". Hän esiintyi myös saksalaisissa ja amerikkalaisissa tv-sarjoissa.


title: Brevet

text: Brevet on sotilastermi, jolla viitataan joissakin maissa käytössä olleeseen järjestelmään, jossa sotilaalle myönnettiin lähinnä kunnianosoituksena "brevet"-sotilasarvo. Brevet-sotilasarvot eivät yleensä oikeuttaneet arvon normaalisti tuomiin oikeuksiin tai palkkioihin, ellei sotilas todella toiminut brevet-arvonsa mukaisissa tehtävissä. Brevet-arvo on englannin kielessä merkitty yleensä sanalla brevetted ("brevetted major general Rutherford B. Hayes") tai lyhennettynä muodossa bvt. (esimerkiksi "bvt. brigadier general Benjamin Harrison"). Brevet-arvoja on käytetty ainakin Yhdysvalloissa, Iso-Britanniassa, Ranskassa, Espanjassa ja Saksassa.


title: Brevet

text: Kun Yhdysvaltain sisällissodan lopussa Unioni oli jo käytännössä katsoen varmistanut voittonsa, myönnettiin lähes kaikille Unionin armeijan upseereille jonkin korkean brevet-arvon. Brevet-arvo ei oikeuttanut todelliseen valtaan armeijassa, vaan arvoja käytettiin vain kuvastamaan sotilaan kunniakasta palvelusta armeijassa.


title: Masvingo

text: Masvingo on kaupunki Zimbabwessa. Se on samannimisen provinssin pääkaupunki. Masvingossa oli vuonna 2002 arviolta 58 000 asukasta. Kaupungin lähellä sijaitsevat Suur-Zimbabwen rauniot.


title: Masvingo

text: Masvingo sijaitsee eteläisen Zimbabawen suhteellisen tasaisella alueella, jota kuitenkin täplittävät yksittäiset "kopje"-nimellä kutsutut vuoret. Kaupungin halki virtaa Muchekejoki, ja sen lähellä sijaitsee Mutirikwejärvi, josta kaupunki saa myös käyttövetensä. Kaupungin ilmasto on kuuma ja kuiva lähes koko vuoden. Suurimmat sateet tulee kesällä, ja vuoden sadanta on noin 600 millimetriä. Kaupunki on suunniteltu ruutukaavan mukaan, ja se sijaitsee liikenneristeyksessä, josta ihmiset kulkevat sisämaahan kohti Suur-Zimbabwea, länteen Bulawayoon tai etelämmäksi kohti Etelä-Afrikan rajaa.


title: Masvingo

text: Masvingo on Zimbabwen vanhin siirtomaakaupunki, ja sen perustivat 1890 Pioneer Columnin joukot. Kaupunki tunnettiin alkujaan nimellä Fort Victoria, kunnes sen nimi vaihdettiin 1982 Nyandaksi. Muutaman kuukauden kuluttua nimi muutettiin Masvingoksi, kun paljastui, että Nyanda ei kääntynyt järkevästi alueen murteille.


title: Tango (juoma)

text: Tango on Coronan vuonna 1950 kehittelemä ja julkaisema hiilihapotettu virvoitusjuoma. Sitä myydään Britteinsaarilla, Ruotsissa, Norjassa ja Unkarissa. Beetcham Group osti Coronan vuonna 1958 ja Corona Soft Drinksin puolestaan Britvic vuonna 1987 ja jonka juomia se nykyäänkin valmistaa. Skandinavian maissa juomaa jakelee SMX Drinks AB.


title: Tango (juoma)

text: Tango oli alun perin ainoastaan appelsiininmakuisen juoman nimi. 1990-luvulla Tango laajentui niin että sitä oli saatavilla muinakin eri makuvaihtoehtoina, joihin kuului omena, sitruuna, kirsikka, mustaherukka ja myöhemmin "Fruit Fling". Joidenkin makuvaihtoehtojen kehitys kuitenkin lopetettiin elokuussa 2011. Nykyisin Iso-Britanniassa saataviin vaihtoehtoihin kuuluu Orange, Apple, Cherry ja Citrus.


title: Jeff Monson

text: Jeffrey William Monson (s. 18. tammikuuta 1971 Saint Paul Minnesota) on yhdysvaltalais-venäläinen vapaaottelija ja poliitikko. Hän kuuluu Floridassa toimivaan taistelulajien American Top Team -akatemiaan.


title: Jeff Monson

text: Jeff Monsonilla on lukkopainissa kaksi FILA:n maailmanmestaruutta (2007, 2008) sekä kaksi ADCC-liiton maailmanmestaruutta (1999, 2005). Ammattilaisurallaan hän on otellut yhteensä 60 ottelua. Niistä Monson on voittanut 46.


title: Jeff Monson

text: Ennen ammattilaiseksi ryhtymistään vuonna 1999 Monson työskenteli mielenterveysalalla muun muassa perheneuvojana. Hän on opiskellut psykologiaa Oregonin yliopistossa.


title: Jeff Monson

text: Monson on anarkisti, joka kuuluu syndikalistiseen Industrial Workers of the World -ammattiliittoon. Tammikuussa 2009 hän joutui syytteeseen valtion omaisuuden turmelemisesta ja sai yli 20 000 dollarin sakot. Monson esiintyi ESPN-kanavan julkaisemaa lehteä varten otetuissa kuvissa maalaamassa anarkistien käyttämää tunnusta kotikaupungissaan Olympiassa sijaitsevan hallintorakennuksen seinään.


title: Jeff Monson

text: Venäjän presidentti Vladimir Putin myönsi Monsonille Venäjän kansalaisuuden toukokuussa 2018 ja hän tuli valituksi Krasnogorskin kaupunginvaltuustoon saman vuoden vaaleissa presidenttiä tukevan Yhtenäinen Venäjä -puolueen listalta. Monson tukee aktiivisesti Venäjä-mielisiä separatisteja Ukrainassa ja Georgiassa, minkä vuoksi hänelle on myönnetty myös Luhanskin kansantasavallan kansalaisuus ja Abhasian kunniakansalaisuus.


title: Jeff Monson

text: The Snowman -lempinimellä tunnettu Monson on myös mukana EA Sportsin vuonna 2010 julkaisemassa EA Sports MMA -videopelissä.


title: Patrik Lundh

text: Patrik Lundh (s. 12. kesäkuuta 1988 Tukholma, Ruotsi) on ruotsalainen jääkiekkoilija, joka pelaa SHL-joukkue Djurgårdens IF:ssä. Hän toimii joukkueen varakapteenina. Lundh on pelipaikaltaan keskushyökkääjä, mutta hän osaa pelata myös laidassa.


title: Patrik Lundh

text: Lundh on Lidingö HC:n kasvatti. Hän pelasi viimeisimmät juniorivuotensa kuitenkin Djurgårdens IF:ssä, jossa Lundh voitti J18 Allsvenskanin hopeaa vuonna 2005 ja J20 SuperElitin hopeaa vuonna 2007. Hän oli joukkueen paras pistemies J18 Elitissä kaudella 2004–2005 sekä J20 SuperElitissä kausina 2005–2006 ja 2006–2007. Noista jälkimmäisellä kaudella Lundh sijoittui tehoilla 18+33=51 koko J20 SuperElitin pistepörssissä neljänneksi. Hän debytoi kauden aikana myös miesten peleissä; Lundh pelasi yhdeksän Elitserien-ottelua Djurgårdenissa ja viisi HockeyAllsvenskan-ottelua lainalla Almtuna IS:ssä.


title: Patrik Lundh

text: Kaudeksi 2007–2008 Lundh siirtyi HockeyAllsvenskan-joukkue Malmö Redhawksin riveihin, jossa ensimmäinen kokonainen kausi miesten peleissä toi 40 runkosarja- ja seitsemässä playoff-ottelussa tehot 2+11=13. Kaudeksi 2008–2009 hän siirtyi kaksivuotisella sopimuksella Bofors IK:hon. Lundh oli seuraavalla kaudella 2009–2010 joukkueen kolmanneksi paras pistemies ja maalintekijä tehoilla 15+24=39.


title: Patrik Lundh

text: Maaliskuussa 2010 Lundh teki kaksivuotisen sopimuksen Färjestad BK:n kanssa. Hänen Elitserien-tulokaskautensa 2010–2011 toi 55 runkosarjaottelussa tehot 12+14=26 ja 12 playoff-ottelussa tehot 1+4=5. Lundh voitti kauden päätteeksi Ruotsin-mestaruuden. Vuotta myöhemmin, kevään 2012 pudotuspeleissä hän oli Färjestadin paras pistemies ja syöttäjä tehoilla 2+8=10. Helmikuussa 2012 Lundh teki kaksivuotisen jatkosopimuksen joukkueen kanssa. Kaudella 2012–2013 hänestä tuli Färjestadin varakapteeni. Kauden 2013–2014 päätteeksi Lundh voitti SHL-hopeaa.


title: Patrik Lundh

text: Kaudeksi 2014–2015 Lundh siirtyi kaksivuotisella sopimuksella Växjö Lakersiin. Hän voitti siellä kauden päätteeksi Ruotsin-mestaruuden. Lundh palasi kaudeksi 2016–2017 2+1-vuotisella sopimuksella Djurgårdens IF:ään. Hänet nimettiin joukkueen varakapteeniksi.


title: Patrik Lundh

text: Lundh voitti alle 20-vuotiaiden MM-hopeaa vuonna 2008. Hän pelasi myös alle 18-vuotiaiden MM-kilpailuissa vuonna 2006. Ruotsin A-maajoukkueessa Lundh on pelannut kahdeksan ottelua ilman tehopisteitä. Hän teki A-maajoukkuedebyyttinsä 15. joulukuuta 2011 Channel One Cupin Chomutovissa pelatussa avausottelussa Tšekkiä vastaan.


title: Patrik Lundh

text: Lundhin isoveli Niclas on pelannut puolustajana Ruotsin alemmissa sarjoissa.


title: Ässä-arpa

text: Ässä-arpa on tammikuussa 1981 myyntiin tullut Veikkauksen pitkäikäisin raaputusarpa. Kappalemäärissä mitattuna Ässä on Veikkauksen myydyin arpa ja liikevaihdolla mitattuna toiseksi myydyin heti Casino-arvan jälkeen.


title: Ässä-arpa

text: Ässä-arvassa on kaksi peliä. Ristinollassa pelaaja yrittää saada kolmen ristin tai kolmen nollan suoran. 3 samaa rahasummaa -pelissä pelaaja voittaa rahasumman, jos niitä löytyy pelistä kolme kappaletta.


title: Ässä-arpa

text: Arpaa on tuotettu alusta alkaen ulkomailla, aluksi painoteknisistä ongelmista johtuen. Painatuspaikat sijaitsevat Englannissa ja Kanadassa.


title: Ässä-arpa

text: Vuonna 1981 Ässä-arvan päävoittona oli 666 666 markkaa ja se maksoi 10 markkaa. Jo julkaisua seuraavana vuonna arpa tuotti 9,5 prosenttia Veikkauksen kokonaismyynnistä. Vuonna 2016 päävoitto oli 100 000 euroa ja hinta 4 euroa.


title: Ruotsin ja Suomen raja

text: Ruotsin ja Suomen raja on valtionraja, joka kulkee lähes koko matkaltaan vesistöissä: jokirajana Tornionjoen vesistössä sekä merirajana. Kuivalla maalla rajaa on vain muutamia kilometrejä. Raja syntyi vuonna 1809 Ruotsin ja Venäjän välisenä rajana Haminan rauhassa, jonka liitteessä se kuvattiin suuripiirteisesti. Rajan kulkua täsmennettiin seuraavana vuonna. Rajankäynti on sovittu tehtäväksi 25 vuoden välein, ja rajankäynneissä raja voi siirtyä joen syväväylän siirryttyä. Rajan ylitys on Schengenin sopimuksen ja pohjoismaisen passivapauden vuoksi verrattain vapaata.


title: Ruotsin ja Suomen raja

text: Pohjoisessa Ruotsin ja Suomen raja alkaa Norjan rajalta Kolmen valtakunnan rajapyykiltä, joka sijaitsee Koltajärvessä Kilpisjärven lähellä. Ensimmäiset 230 metriä raja kulkee suorin linjoin ja on merkitty rajamerkein. Raja jatkuu jokirajana aluksi pientä puroa Kuohkimajärveen ja Kuohkimajokea Kilpisjärveen, sitten Könkämäenoa, Muonionjokea ja Tornionjokea, yhteensä 555,50 kilometriä Tornioon saakka. Jokiraja kulkee jokien syväväyliä pitkin, eikä sitä ole merkitty maastoon, vaan rajan paikka ilmenee rajankäynnissä tehdyistä rajakartoista.


title: Ruotsin ja Suomen raja

text: Tornion kohdalla raja poikkeaa joesta: Tornion keskusta sijaitsee joen länsirannalla, mutta kuuluu Suomeen. Tornion ja Haaparannan kaupunkien välillä raja kulkee 4,03 kilometriä suorina linjoina, ja jatkuu edelleen suorin linjoin 25,31 kilometriä merirajana pääosin vesialueella, paikoin saarten yli. Raja jatkuu merirajana Perämerelle pisteeseen, jossa maiden aluevesirajat erkanevat.


title: Ruotsin ja Suomen raja

text: Perämerellä ja Selkämerellä maiden aluevesiä erottaa kansainvälinen merialue. Ahvenanmerellä aluevesirajat jälleen kohtaavat, ja mailla on merirajaa noin 15 kilometriä. Raja halkaisee Märketin luodon, jossa on 470 metriä pitkä, rajamerkein merkitty mutkikas raja.


title: Ruotsin ja Suomen raja

text: Kansainvälinen merialue maiden välillä on jaettu talousvyöhykkeisiin. Talousvyöhykkeiden raja merellä kulkee pääasiassa keskiviivaperiaatteen mukaisesti sovittujen koordinaattipisteiden välillä suorin linjoin. Rajoista on sopimukset vuosilta 1972 ja 1994. Vyöhykeraja jatkuu etelään Pohjois-Itämerelle pisteeseen, jossa se kohtaa Viron merivyöhykerajan. Merivyöhykerajojen kohtaamispisteestä on kolmenvälinen sopimus vuodelta 2001.


title: Ruotsin ja Suomen raja

text: Ruotsin ja Suomen raja syntyi Haminan rauhassa vuonna 1809, kun Ruotsi luovutti Suomen Venäjälle. Rajan kulku kuvattiin ylimalkaisesti rauhansopimuksen V artiklassa. Rajoiksi sovittiin Ahvenanmeri, Pohjanlahti, Tornionjoki sekä Muonionjoki. Meren saaret kuuluivat siihen maahan, jonka rannikko oli lähempänä. Tornionjoen suulla Pirkkiön saari, Röytän satama ja Tornion kaupunki sovittiin kuuluvaksi Venäjälle. Jokirajalle sovittiin syväväyläperiaate: rajan tuli kulkea syvimmässä virranuomassa ("Thalweg"). Raja kulki Muonionjokea ylös ja "Kilpisjärven ohi Norjaan".


title: Ruotsin ja Suomen raja

text: Rajan kulku täsmennettiin vuoden 1810 rajanmäärityksessä ja myöhemmin tehtiin pieniä muutoksia.


title: Ruotsin ja Suomen raja

text: Uutta rajaa käytäessä todettiin, että monilla kiinteistöillä oli tiluksia joen molemmin puolin. Kun näiden nautintaoikeudet säilytettiin, syntyi ns. suvereniteettisaaria eli alueita, jotka kuuluvat toisessa valtiossa olevalle kiinteistölle. Osa niistä on myöhempien rajamuutosten myötä menettänyt suvereniteettisaaren asemansa.


title: Ruotsin ja Suomen raja

text: Märketin luoto todettiin kahtia jaetuksi vuonna 1811 laaditussa topografisessa kuvauksessa. Raja täsmennettiin kulkemaan (koordinaatein määritellyn) luodon keskipisteen kautta vuoden 1921 Ahvenanmaan sopimuksessa ja vuoden 1972 mannermaajalustasopimuksessa. Märketin vuonna 1885 rakennettu majakka jäi tällöin Ruotsin puolelle. Vuoden 1981 rajankäynnissä sovittiin rajaan mutka, jolla majakka saatiin Suomen alueelle.


title: Ruotsin ja Suomen raja

text: Säännönmukaiset rajankäynnit on sovittu tehtäväksi 25 vuoden välein. Suomen itsenäisyyden aikana rajankäyntejä on tehty vuosina 1926–1927, 1956–1957, 1981 sekä 2006. Rajankäynneissä tarkastetaan rajan kulku, kunnostetaan rajamerkit sekä määritellään syväväylän sijainti ilmakuvauksin ja maastotutkimuksin. Syväväylä siirtyilee varsinkin vesistön leveillä, hiekkasärkkiä muodostavilla alueilla. Jos syväväylä on siirtynyt, voidaan rajaa siirtää vastaavasti. Esimerkiksi vuoden 2006 rajankäynnin perusteella rajaa siirrettiin monin paikoin, tyypillisesti 10–20 metriä, suurimmillaan yli 100 metriä. Alueita siirtyi kokonaisuutena molempiin suuntiin yhtä paljon.


title: Ruotsin ja Suomen raja

text: Koska Ruotsi ja Suomi kuuluvat molemmat Schengen-alueeseen, rajan saa ylittää mistä tahansa. Jos mukana on tullattavaa tavaraa, rajan saa silloinkin ylittää mistä tahansa, mutta tullausta varten on otettava yhteyttä tullitoimipaikkaan.


title: Ruotsin ja Suomen raja

text: Koko jokirajan matkalla lähellä itärantaa kulkee Tornion ja Kilpisjärven välinen valtatie 21. Jokirajan ylittäviä siltoja on Kaaresuvannossa (seututie 959), Muoniossa (seututie 954), Kolarissa (seututie 943), Pellossa (seututie 937) ja Ylitornion Aavasaksalla (kantatie 98). Tornion keskustasta Haaparantaan rajan ylittää kolme tietä: Näräntie, Krannikatu ja eurooppatie E4 (Suomen puolella valtatie 29). Sillat Tornion keskustasta joen itärannalle eivät ylitä rajaa, vaan ovat kokonaan Suomen puolella. Haaparannassa on kaupunkien yhteinen linja-autoasema lähellä rajaa Ruotsin puolella.


title: Ruotsin ja Suomen raja

text: Ensimmäinen rajan ylittänyt silta oli 700 metriä pitkä puusilta eli niin sanottu Handolinin silta, joka valmistui Tornion Suensaaren ja Haaparannan välille vuosina 1886–1887. Se korvattiin vuonna 1930 teräspalkkisillalla. Maantiesilta Suensaarelta Suomen puoleiselle mantereelle (ns. Hannulan silta) sen sijaan saatiin vasta vuonna 1939. Muut valtakunnanrajan ylittävät maantiesillat rakennettiin Ruotsin ja Suomen yhteistyöllä 1960–1980-luvuilla. Aavasaksan silta valmistui 1965, Pellon silta 1972, Kolarin silta sekä Kaaresuvannon silta 1980 ja Muonion silta 1985. Maiden välisten sopimusten nojalla Ruotsin valtio suunnitteli ja rakennutti Aavasaksan ja Kolarin sillat, Suomen valtio puolestaan Pellon, Kaaresuvannon ja Muonion sillat. Kustannukset jaettiin tasan.


title: Ruotsin ja Suomen raja

text: Tornionjoen rautatiesilta ylittää joen ja valtionrajan. Sillan suunnittelu käynnistettiin pian Suomen itsenäistymisen jälkeen, ja se valmistui vuonna 1919. Sekä suunnittelusta että rakentamisesta vastasivat Ruotsin valtionrautatiet. Silta on 405 metriä pitkä, ja sillä on kahdet raiteet sekä Suomen että Ruotsin raideleveyksille. Sillan keskellä on laivaväylää varten kaksiaukkoinen kääntösilta, jonka pilarin kohdalla valtakunnanraja kulkee.


title: Ruotsin ja Suomen raja

text: Ruotsin ja Suomen sähköverkot liittyvät toisiinsa kahdella 400 kilovoltin vaihtosähköyhteydellä Pohjois-Suomessa sekä kahdella Pohjanlahden alittavalla merikaapelilla (Fenno-Skan), joissa on tasasähköyhteys. Lisäksi Ahvenanmaalle on vaihtosähköyhteys Ruotsista.


title: Ninja Storm Power Rangerit

text: Ninja Storm Power Rangerit ovat kuvitteellinen ryhmä supersankareita vuoden 2003 Power Rangers -sarjassa "Power Rangers Ninja Storm". Ninja Storm Power Rangerit koostuivat kahdesta erillisestä ryhmästä; Wind Rangereista, jotka olivat Wind Ninja Academyn oppilaita ja Thunder Rangereista, jotka olivat Thunder Ninja Academyn oppilaita. Alun vihamielisyyksien jälkeen he alkoivat työskennellä yhdessä. Myöhemmin rangereihin liittyi vielä Vihreä Samurai Ranger.


title: Ninja Storm Power Rangerit

text: Wind Rangerit olivat kolme Wind Ninja Academyn oppilasta, joille sensei Kanoi Watanabe ja hänen poikansa Cam antoivat morpherit, kun paha Lothor oli kaapannut akatemian muut oppilaat.


title: Ninja Storm Power Rangerit

text: Shane Clarke oli Punainen Wind Ranger ja rangereiden johtaja. Shane oli loistava rullalautailija, jota hän hyödynsi myös taistelutekniikassaan. Hän pelkäsi hämähäkkejä. Shane oli lapsena pelastanut Skyla nimisen avaruusolion palkkionmetsästäjä Vexacuksen kynsistä. Skyla palasi myöhemmin antamaan Shanelle Battlizer-panssarin. Lothorin häviön jälkeen Shanesta tuli kouluttaja Wind Ninja Academyssä.


title: Ninja Storm Power Rangerit

text: Shane piti aina huolta ystävistään ja pyrki pitämään Torin, Dustinin ja myöhemmin myös Camin poissa ongelmista. Kun Hunter ja Blake ilmestyivät kaupunkiin ja alkoivat viettää aikaa Dustinin seurassa oli Shane Wind Rangereista ainoa, joka suhtautui heihin varauksella. Shane alkoi luottaa Bradleyn veljeksiin täysin vasta Toxipodin tuhoutumisen jälkeen. Wind ja Thunder Rangereiden yhdistettyä voimansa Hunterilla ja Shanella oli aluksi erimielisyyksiä. He kuitenkin selvittivät ne ja heistä tuli hyviä ystäviä.


title: Ninja Storm Power Rangerit

text: Ninjakoulutuksensa ansiosta Shanella oli lukuisia supervoimia jo ennen rangeriksi tulemistaan. Muiden ninjojen tavoin Shanella oli kykynä yli-inhimillinen nopeus ja hän osasi liikkua myös silmää nopeammin. Hän pystyi myös hyppäämään korkeammalle kuin tavalliset ihmiset, pysymään ihmisten huomaamattomissa ja vastustamaan mielenhallinta- ja manipulointiyrityksiä. Ninjataitojen avulla Shane hallitsi ilma-elementtiä. Hän käytti tuulenpuuskia apunaan hyökkäyksissä ja osasi "kävellä" ilmassa aivan kuten maassa.


title: Ninja Storm Power Rangerit

text: Shanen isoveli Porter (jota näytteli Pua Magasivan oikea veli, Robbie Magasiva) saapui eräänä päivänä kaupunkiin tapaamaan veljeään, jota hän piti vastuuttomana. Hän oli itse menestyvä liikemies. Porter sai vahingossa selville Shanen olevan punainen ranger, jonka jälkeen hänen suhtautuminen veljeensä muuttui täysin. Hän ymmärsi, että hänen veljensä ei käyttänytkään kaikkea aikaansa vain rullalautailuun vaan otti vastuuta paljon enemmän, kun Porter ikinä osaisi edes kuvitella.


title: Ninja Storm Power Rangerit

text: Shanea näytteli Pua Magasiva.


title: Ninja Storm Power Rangerit

text: Tori Hanson oli Sininen Wind Ranger. Tori oli ryhmän herkin jäsen, mutta samalla myös hieman poikatyttömäinen. Hän oli aina uskollinen ystävilleen, mutta puolusti tarvittaessa Camia, kun muut rangerit piikittelivät häntä. Tori pyrki sopimaan riidat puhumalla nyrkkien sijasta. Tori Hanson oli vedessä kuin omassa elementissään. Hän harrasti vapaa-ajallaan lainelautailua ja oli opetellut Wind Ninja Academyssä vesipohjaisia taistelumenetelmiä. Hän oli ihastunut myös Blake Bradleyyn, Navy Thunder Rangeriin. Blake tunsi selvästi samoin, mutta suhteen ei koskaan nähty etenevän pidemmälle.


title: Ninja Storm Power Rangerit

text: Ninjakoulutuksensa ansiosta Torilla oli lukuisia supervoimia jo ennen rangeriksi tulemistaan. Muiden ninjojen tavoin Torilla oli kykynä yli-inhimillinen nopeus ja hän osasi liikkua silmää nopeammin. Hän pystyi myös hyppäämään korkeammalle kuin tavalliset ihmiset, pysymään ihmisten huomaamattomissa ja vastustamaan mielenhallinta- ja manipulointiyrityksiä. Ninjataitojen avulla Tori hallitsi vesi-elementtiä. Hän pystyi kävelemään veden päällä aivan kuten maalla, käyttämään vesiryöppyjä hyökkäyksinään ja manipuloimaan ja muutenkin ohjaamaan vettä. Hän pystyi muun muassa luomaan vedestä muodostelmia. Sinisenä rangerina Tori turvautui vihollisten voittamisessa veteen ja hän ohjasi zordinaan Dolphinzordia. Lothorin häviön jälkeen Torista tuli kouluttaja Wind Ninja Academyssä.


title: Ninja Storm Power Rangerit

text: Tori ilmestyi myöhemmin yhdessä Kira Fordin, Bridge Carsonin, Xander Blyn ja Adam Parkin kanssa Power Rangers -sarjan viisitoistavuotista taivalta juhlineissa Power Rangers Operation Overdriven jaksoissa "Once A Ranger". Kun uusi vihollinen Thrax onnistui katkaisemaan Operation Overdrive Power Rangereiden linkin morphiointihilaan oli Tori yksi viidestä rangerista, jotka Sentinel Knight kutsui heidän tilalleen puolustamaan maailmaa. Tori ilmestyi veteraaneista neljäntenä. Lopputaistelussa Thraxia ja hänen liittoumaansa vastaan Tori taisteli Rosen kanssa Moltoria ja hänen Lava Lizardejaan vastaan. Rangereiden voiton jälkeen selvisi, että Tori omisti nykyään oman lainelautailuteemaisen liikkeen. Hänen voimansa jäivät yhä toimiviksi.


title: Ninja Storm Power Rangerit

text: Häntä näytteli Sally Martin.


title: Ninja Storm Power Rangerit

text: Waldo 'Dustin' Brooks oli Keltainen Wind Ranger. Hän oli Power Rangersin historian toinen miespuolinen keltainen ranger (ensimmäinen oli Tideus minisarjassa "Mighty Morphin Alien Rangers"). Dustin osasi liikkua myös maan alla. Dustinilla oli henkilökohtaisena aseenaan Lion Hammer, joka maahan lyötynä aiheutti pieniä maanjäristyksiä. Hän pystyi myös jakautumaan kahdeksi erilliseksi taistelijaksi. Shane oli ollut lapsuudesta asti Dustinin paras ystävä. Lothorin häviön jälkeen Dustinista tuli kouluttaja Wind Ninja Academyssä.


title: Ninja Storm Power Rangerit

text: Dustin oli Wind Rangereiden sarjakuvatietäjä. Hän oli aiempien Power Rangereiden ihailija, vaikka oli ennen rangeriksi tulemistaan pitänyt heitä vain urbaanilegendana. Dustin morphioitui Wind Ninja Rangereista ensimmäisenä ja opetti sen jälkeen Shanelle ja Torille miten se tehtiin. Hän oli hieman naiivi ja herkkäuskoinen. Se tuli selvästi ilmi, kun hän tapasi ensimmäisen kerran Hunterin ja Blaken. Hän ystävystyi nopeasti heidän kanssaan, koska kaikkia kolmea yhdisti kiinnostus motocrossia kohtaan. Ystävällisenä ihmisenä hän esitteli Blaken ja Hunterin melkein heti myös Torille ja Shanelle, mutta ei tiennyt Bradleyn veljesten olleen heitä vastaan taistelleita Thunder Rangereita.


title: Ninja Storm Power Rangerit

text: Dustin oli taitava motocross-ajaja, joka sanoi isänsä Jaken opettaneen hänelle kaiken tietämänsä. Dustin oli töissä Storm Chargers -urheiluliikkeessä. Hän käytti ""dude""-sanaa puheessaan ja osasi myös soittaa jollain tasolla saksofonia. Marah sai kerran hänet uskomaan, että oli vaihtanut puolta ja auttaisi rangereita voittamaan Lothorin. Se oli kuitenkin vain osa Marahin kavalaa suunnitelmaa. Vaikka Marah oli huijannut häntä näytti Dustinilla ja Marahilla olleen kiinnostusta toisiaan kohtaan. Sarjassa suhdetta ei kuitenkaan viety sen pidemmälle.


title: Ninja Storm Power Rangerit

text: Kauden lopussa Dustin oli kasvanut paljon ihmisenä ja aikuistunutkin, mutta hänen persoonallisuutensa pysyi kuitenkin pohjimmiltaan samana.


title: Ninja Storm Power Rangerit

text: Häntä näytteli Glenn McMillan.


title: Ninja Storm Power Rangerit

text: Thunder Rangerit olivat kaksi Thunder Ninja Academystä lähtöisin ollutta Power Rangeria. He olivat oikeasti adoptioveljekset, Blake ja Hunter, joille akatemian sensei Omino oli antanut morpherit, kun paha Lothor kohdisti hyökkäyksensä heidän akatemiaa vastaan. Thunder Rangerit hallitsivat ukkosen voimat. He olivat aluksi Wind Rangereiden vihollisia, koska Lothor oli uskotellut heille, että Wind Rangereiden sensei oli tappanut heidän vanhempansa. He vaihtoivat oikealle puolelle, kun heidän kuolleet vanhempansa ilmestyivät henkimuodossa kertomaan Lothorin oikeasti tappaneen heidät.


title: Ninja Storm Power Rangerit

text: Molemmat Thunder Rangerit käyttivät aseinaan Thunder Staffeja, jotka oli mahdollista muuttaa hyökkäystä varten bumerangia muistuttaneiksi Tornado Stareiksi ja puolustusta varten Thunder Shieldeiksi. Henkilökohtaisina aseinaan heillä oli Crimson Blaster ja Navy Antler. Lisäksi heidän zordinsa oli mallinnettu kovakuoriaisten mukaan (katso "Power Rangers Ninja Stormin zordit").


title: Ninja Storm Power Rangerit

text: Hunter Bradley oli Crimson Thunder Ranger. Hän oli Navy Thunder Rangerina toimineen Blake Bradleyn isoveli. Thunder Ninja Academyn sensei Omino oli kasvattanut heidät sen jälkeen, kun heidän adoptiovanhempansa olivat kuolleet. Hunter oli aluksi alakuloinen ja pidättyväinen, mutta oppi ymmärtämään ystävyyden ja ryhmätyöskentelyn arvon. Hän pääsi Dustinin avulla myös töihin Storm Chargers -urheiluliikkeeseen.


title: Ninja Storm Power Rangerit

text: Hunterin ja Blaken näyttäytyessä ensimmäistä kertaa he olivat jo valmiiksi Thunder Rangereita. Lothor oli onnistunut uskottelemaan heille, että Wind Rangereiden sensei Kanoi Watanabe oli vuosia aiemmin tappanut heidän adoptiovanhempansa. Veljekset halusivat siksi kostaa Wind Rangereiden senseille, vaikka oikeasti Lothor oli heidän vanhempien kuoleman takana. Thunder Rangereista tuli siten heidän virheellisten uskomustensa takia Wind Rangereiden vihollisia. Asia kuitenkin korjaantui myöhemmin, kun Blaken ja Hunterin kuolleet vanhemmat ilmestyivät henkimuodossa kertomaan heille totuuden.


title: Ninja Storm Power Rangerit

text: Totuuden selvittyä Hunter ja Blake lähtivät hetkeksi pois Blue Bay Harborista miettimään tulevaisuuttaan. Myöhemmin he palasivat takaisin, mutta joutuivat Lothorin aluksella ansaan. Choobo onnistui vangitsemaan heidät ja heidät aivopestiin uudestaan pahoiksi. Heistä tuli siten jälleen Wind Rangereiden vihollisia. Choobo siirsi Wind ja Thunder Rangerit autiolle saarelle, jossa heidän oli tarkoitus tuhota toisensa. Suunnitelma meni kuitenkin pieleen, kun Thunder Rangereiden muistit alkoivat palata. Sen jälkeen Lothor ampui avaruusalukseltaan säteen, joka laittoi Hunterin raivon valtaan ja hän hyökkäsi yksin kaikkia vastaan. Hunter hengitti saarella kaiken lisäksi höyryjä, jotka laittoivat hänet vielä enemmän sekaisin. Wind Rangerit ja Blake saivat hänet myöhemmin palaamaan järkiinsä. Saaren tapahtumien jälkeen Bradleyn veljekset liittyivät pysyvästi Wind Rangereiden rinnalle. Hunterista tuli myös ryhmän epävirallinen varajohtaja.


title: Ninja Storm Power Rangerit

text: Lothorin häviön jälkeen Hunterista tuli pääkouluttaja Thunder Ninja Academyssä. Hänen rangervoimansa olivat joutuneet Lothorin mukana Pahuuden syvänteeseen.


title: Ninja Storm Power Rangerit

text: Crimson Rangerina Hunterilla oli aseinaan Thunder Staff, Crimson Blaster ja Crimson Tsunami Cycle. Hänellä oli myös Ninja Glider Cycle, joka oli erityinen moottoripyörä ja pystyi myös muuttumaan moottorikäyttöiseksi liitokoneeksi. Hänellä oli henkilökohtaisena zordinaan Crimson Insectizord. Power Sphereistä hän hallitsi Spin Bladea, toista puolta Minizordista, kolmannesta Ninja Firebirdistä ja Sting Blasteria.


title: Ninja Storm Power Rangerit

text: Häntä näytteli Adam Tuominen.


title: Ninja Storm Power Rangerit

text: Blake Bradley oli Navy Thunder Ranger. Hän oli Crimson Thunder Rangerina toimineen Hunter Bradleyn veli. Kun Blaken ja Hunterin vanhemmat olivat kuolleet, heidän senseinsä oli ottanut veljekset oppilaikseen Thunder Ninja Academyyn. Blake oli veljeksistä sosiaalisempi ja charmikkaampi. Hän oli taitava motocross-ajaja ja rangereista paras keppitaistelussa. Hän pystyi helposti voittamaan samanaikaisesti Torin ja Dustinin. Blake tunsi Toria kohtaan myös paljon enemmän, kun vain pientä ihastusta. Hän paljastikin tunteensa Torille kerran, kun Tori opetti hänelle yksityisesti lainelautailua.


title: Ninja Storm Power Rangerit

text: Alkujaan Blake, kuten hänen veljensä Hunterkin, taistelivat Wind Rangereita vastaan, sillä Lothor oli saanut heidät uskomaan, että Wind Rangereiden sensei oli vuosia aiemmin tappanut heidän adoptiovanhempansa. Todellisuudessa Lothor oli itse syyllinen. Blake meni jopa niin pitkälle, että käytti Torin huolehtimista hänestä hyväkseen ja sai selville Wind Rangereiden tukikohdan sijainnin. Thunder Rangerit pääsivät siten heidän senseihinsä käsiksi. Kun Blakelle ja Hunterille selvisi, että Lothor oli todellisuudessa vastuussa he päättivät lähteä pois Blue Bay Harborista mitään sanomatta.


title: Ninja Storm Power Rangerit

text: He kuitenkin palasivat takaisin vähän myöhemmin ja halusivat laittaa Lothorin vastuuseen teoistaan. Blake kertoi Torille heidän suunnitelmasta vakoilla Lothoria hänen avaruusaluksellaan ja vannoi pyytävänsä Wind Rangerit tarvittaessa apuun. Blake ja Hunter tekivät kuitenkin virheen luottaessaan Chooboon, sillä aluksella heidät aivopestiin taas Wind Rangereiden vihollisiksi. Kaikki viisi rangeria siirrettiin myöhemmin saarelle, jossa he taistelivat toisiaan vastaan useaan otteeseen. Blaken muisti palasi Thunder Rangereista ensimmäisenä ja hän liittyi Wind Rangereiden rinnalle. He yrittivät saada myös Hunterin muistin palaamaan. Hunter oli menettänyt järkensä Lothorin alukselta ammutun säteen ja saarella olleiden myrkyllisten höyryjen takia.


title: Ninja Storm Power Rangerit

text: Näiden tapahtumien jälkeen Bradleyn veljekset päättivät taistella Wind Rangereiden rinnalla, koska ryhmätyöskentely oli paras tapa tuhota molempien ryhmien yhteinen vihollinen: Lothor.


title: Ninja Storm Power Rangerit

text: Lothor onnistui viemään Blaken rangervoimat Camin samurai-amuletilla ennen kuin hän putosi Pahuuden syvänteeseen.


title: Ninja Storm Power Rangerit

text: Navy Rangerina Blakella oli aseinaan Navy Antler, Thunder Staff ja Thunder Blade. Hänen varustukseensa kuului myös Thunder Morpher ja Tsunami Cycle. Hänellä oli henkilökohtaisena zordinaan Navy Beetlezord. Hän jakoi Serpent Sword Power Spheren Hunterin kanssa heidän ohjaamassa Thunder Megazordissa. Hän oli ihastunut myös Toriin, Blue Wind Rangeriin. Tori tunsi selvästi samoin, mutta heidän suhteensa ei koskaan nähty etenevän sen pidemmälle.


title: Ninja Storm Power Rangerit

text: Häntä näytteli Jorgito Vargas Jr.


title: Ninja Storm Power Rangerit

text: Cameron Watanabe oli Vihreä Samurai Ranger. Hän oli sensei Kanoi Watanaben ja Mikon poika, Lothorin veljenpoika ja Marahin ja Kaprin serkku. Hänen isänsä Kanoi oli luvannut kauan sitten Mikolle, että Camista ei koskaan tulisi ninjaa. Siitä syystä Cam ei ollut itse oppilaana Wind Ninja Academyssä, vaikka olikin viettänyt siellä isänsä rinnalla suurimman osan ajastaan. Hän ei harjoitellut ninjaksi, joten hän opiskeli tekniikkaa.


title: Ninja Storm Power Rangerit

text: Kun Lothor ja hänen kätyrinsä olivat tuhonneet akatemian hyökkäyksessä Cam vei kolme jäljelle jäänyttä oppilasta (Shanen, Torin ja Dustinin) turvaan maan alla sijainneeseen dojoon. Hän sai käskyn marsuksi muuttuneelta isältään esitellä kolmikolle Wind Morpherit, joiden avulla he pystyivät muuttumaan Wind Rangereiksi. Cam luovutti ne heille vastentahtoisesti.


title: Ninja Storm Power Rangerit

text: Koko sarjan ajan Cam käytti hyödykseen hänen suunnatonta älykkyyttään. Hän valmisti ja ylläpiti rangereiden käyttämiä Power Spherejä, zordeja ja aseita. Cam loi kerran myös voimakkaan suojakentän isänsä suojaksi, kun Thunder Rangerit onnistuivat kaappaamaan sensein. Kun Hunter ja Blake liittyivät ryhmään havaitsi Cam salaperäisen osan Thunder Megazordista. Hän keksi myöhemmin, että sen avulla oli mahdollista yhdistää Wind Rangereiden käyttämä Storm Megazord ja Thunder Rangereiden käyttämä Thunder Megazord.


title: Ninja Storm Power Rangerit

text: Sarjan alkupuolella Cam oli yleensä sarkastinen ja suhtautui epäkunnioittavasti Shanea, Toria ja Dustinia kohtaan. Kolmikko ei aina läpäissyt harjoituksiaan, mutta se ei ollut suurin syy hänen käytökseensä. Cam oli heille kateellinen, sillä hän olisi itse halunnut ryhtyä rangeriksi. Tori ehdotti hänelle myöhemmin, että hänen kannattaisi puhua asiasta isänsä kanssa. Samalla Shane, Dustin, Hunter ja Blake kertoivat sensei Watanabelle, että heidän mielestä Camista tulisi täydellinen ranger. Sarjan kuluessa Camin asenne Shanea, Toria ja Dustinia kohtaan muuttui, kun he todistivat kerta toisensa jälkeen Camin olleen väärässä heidän suhteensa. Lopulta heistä tuli hyviä ystäviä ja Cam näki heidät mahtavina rangereina ja ninjoina. Pian rangereilta vietiin kuitenkin heidän voimansa, joten Lothor oli matkalla kohti lopullista voittoa. Pelastaakseen maailman Camin täytyi matkustaa ajassa taaksepäin etsimään kauan sitten kadonnutta suuren voiman lähdettä. Cam päätyi aikaan, jolloin hänen isänsä Kanoi oli vasta oppilas Wind Ninja Academyssä. Hämmästyksekseen hän kohtasi siellä myös isänsä kaksoisveljen Kiyan, josta hän ei ollut aikaisemmin kuullutkaan. Hän tapasi myös nuoren äitinsä Mikon, joka oli mystinen samurai.


title: Ninja Storm Power Rangerit

text: Hänen äidillään oli kaulassa samurai-amuletti, jonka Cam ymmärsi olleen hänen etsimänsä suuren voiman lähde. Kiya halusi amuletin myös itselleen, joten hän lavasti Camin syylliseksi sen katoamiseen. Kanoi paljasti Kiyan katalan suunnitelman, josta seurasi taistelu Camin ja Kiyan välillä. Cam voitti taistelun ja sai amuletin häneltä takaisin. Akatemian sensei karkotti sen jälkeen Kiyan Maapallolta. Camille paljastui kauhea totuus sedästään, kun hän ymmärsi sen olevan Lothor. Cam ei pystynyt kuitenkaan muuttamaan historiaa ja hänen täytyi palata kotiin. Miko antoi hänen pitää amulettinsa, jonka avulla Cam pystyi muuttumaan Vihreäksi Samurai Rangeriksi. Hän saapui takaisin nykyhetkeen pelastamaan ystävänsä omalla Samurai Star Megazordillaan.


title: Ninja Storm Power Rangerit

text: Samurai Rangeriksi tulonsa jälkeen Cam liittyi muiden rangereiden rinnalle taisteluun Lothoria ja hänen pahoja joukkoja vastaan. Hän oli kuitenkin yhä järkyttynyt siitä, että paha ninjamestari olikin hänen setänsä. Koska Camilla ei ollut enää aikaa huolehtia rangereiden varusteista ja zordeista loi hän itsestään virtuaalisen version, jota kutsuttiin nimellä "Cyber Cam". Cyber Cam pyrki olemaan rento, mutta samalla hieman vallaton. Se käytti slangisanoja ja oli kiinnostunut rangereiden harrastuksista eli rullalautailusta, lainelautailusta ja motocrossista. Cyber Cam pyrki olemaan tavallaan oikean Camin vastakohta. Cam ohjelmoi sen aluksi väärin ja muut turhautuivat siihen, kun luulivat sitä oikeaksi Camiksi.


title: Ninja Storm Power Rangerit

text: Lothor alkoi myös keskittyä Camiin hänen rangeriksi tulon jälkeen muita rangereita enemmän, koska Cam oli hänen veljenpoikansa ja hän oli myös osittain vastuussa Lothorin karkotuksesta. Lothor oli osannut yhdistää, että Cam oli hänen karkotuksensa takana. Hän myöhemmin kutsuikin tapahtumaa heidän "kohtaamisekseen menneisyydessä".


title: Ninja Storm Power Rangerit

text: Cam oli myös Ninja Stormin Power Rangereista ainoa, joka ei missään vaiheessa ollut paha.


title: Ninja Storm Power Rangerit

text: Lothorin häviön jälkeen Camista tuli jälleen neuvonantaja Wind Ninja Academyssä. Hän auttoi muita rangereita heidän toimiessa kouluttajina ja piti erityisesti silmällä hänen serkkujaan Marahia ja Kapria, jotka olivat muuttuneet hyviksi ja ilmoittautuneet akatemian uusiksi oppilaiksi.


title: Ninja Storm Power Rangerit

text: Häntä näytteli Jason Chan.


title: Ninja Storm Power Rangerit

text: Power Rangers Ninja Storm RangerCentralissa


title: Marko Maaninka

text: Marko Maaninka (s. 16. huhtikuuta 1971) on suomalainen maastohiihtäjä, joka edusti koko aktiiviuransa ajan Kuusamon Erä-Veikkoja.


title: Marko Maaninka

text: Maaningan parhaat saavutukset ovat viestihiihdon Suomen mestaruudet vuosilta 2003 ja 2005. SM-hopeaa saavuttaneessa KEV:n joukkueessa hän hiihti vuonna 1993. Lisäksi Maaningalla on viestihiihdon SM-pronssit vuosilta 2002, 2006, 2008 ja 2009.


title: Marko Maaninka

text: Henkilökohtaisella tasolla hän on sijoittunut neljänneksi Keravan SM-sprintissä vuonna 2000 ja kahdeksanneksi 15 kilometrin perinteisen hiihtotavan kilpailussa Tampereella vuonna 2002.


title: Marko Maaninka

text: Maaninka on esiintynyt edukseen myös hiihdon Scandinavia Cupissa, parhaana sijoituksenaan 12. sija Ruotsin Skellefteåssa käydyssä vapaan hiihtotavan 15 kilometrin kilpailussa tammikuussa 2006.


title: Lisa Bjurwald

text: Lisa Bjurwald (s. 1978) on ruotsalainen toimittaja ja kirjailija. Hän on julkaissut muun muassa reportaasiteoksen "Euroopan häpeä", joka käsittelee äärioikeistolaisten liikkeiden nousua maanosassa. Bjurwald on toiminut "Dagens Nyheterin" ja "Svenska Dagbladetin" pääkirjoitustoimittajana. Hän on ollut myös muun muassa "Fokuksen" sekä "Ny Tidin" kolumnisti ja kuulunut rasisminvastaisen "Expo"-lehden toimituskuntaan. Hän kuuluu asiantuntijana Ruotsin hallituksen nimittämään komissioon, jonka tehtävänä on ksenofobian vastustaminen.


title: Lisa Bjurwald

text: Bjurwaldille myönnettiin vuonna 2010 Euroopan parlamentin journalismipalkinto Sveitsin minareettikieltoa koskeneesta raportoinnista.


title: Sam Webb

text: Sam Webb on yhdysvaltalainen poliitikko, joka toimii Yhdysvaltain kommunistisen puolueen kansallisena puhemiehenä. Hänet valittiin tähän tehtävään ensimmäistä kertaa vuonna 2000. Aiemmin hän oli toiminut työväenliikkeessä kotiosavaltiossaan Mainessa ja organisoinut puolueensa toimintaa Michiganissa.


title: Sam Webb

text: Webb asuu New Yorkissa. Hän valmistui St. Francis Xavierin yliopistosta Nova Scotiassa ja sai "Master of Arts" -arvon taloustieteessä Connecticutin yliopistosta. Hän on ilmaissut julkisuudessa tukensa Obamalle.


title: Halkivahankivi

text: Halkivahankivi on vanha Satakunnassa sijaitseva Huittisten, Kokemäen ja Köyliön pitäjien rajakivi. Asiakirjoissa siitä on ensimmäinen maininta vuonna 1486. Kivi on aivan Valtatie 12:n vieressä, noin viisi kilometriä Valtatie 2:n risteyksestä Rauman suuntaan. Sen kohdalla on levähdysalue sekä Huittisten opaskartta. Halkivahankiveen on kiinnitetty pronssinen muistolaatta.


title: Halkivahankivi

text: Halkivahankivi on nimensä mukaisesti kahtia haljennut, 2–3 metriä korkea ja useamman metrin pituinen siirtolohkare. Nimen jälkiosa ""vaha"" tarkoittaa Suomen lounaismurteissa suurta kiveä tai lohkaretta.


title: Halkivahankivi

text: Samannimisiä kiviä löytyy Lounais-Suomesta useita, esimerkiksi "Halkeevahankivi" Vihdin Ruskealassa. Urjalan ja Punkalaitumen kuntien rajalla sijaitsevassa Halkivahan kylässä on iso siirtolohkare, joka on ollut rajamerkkinä jo 1300-luvulla. Se oli alun perin Satakunnan ja Hämeen maakuntien sekä myöhemmin Urjalan, Punkalaitumen ja Vesilahden pitäjien rajapiste. Myös samasta nimestä johtuvia muita nimeämisiä on lukuisia.


title: Iiroonkivi

text: Iiroonkivi (myös "Koppelokivi") on vanha rajakivi Iiroonjärven länsirannalla Etelä-Pohjanmaalla sijaitsevassa Soinin kunnassa. Se oli Satakunnan, Hämeen ja Pohjanmaan historiallisten maakuntien yhteinen rajapiste, jossa kohtasivat vanhojen Pirkkalan, Kyrön ja Pedersören hallintopitäjien rajat. Nykyään Iiroonkivi on Soinin Kuninkaanjoen ja Kukonkylän sekä Karstulan Vahangan kylien yhteinen rajapiste.


title: Iiroonkivi

text: Iiroonkivi on aivan vesirajassa sijaitseva suuri soikea kivi. Sen pinnassa on pituussuuntainen ura, joka haarautuu toisesta päästään kahtia. Ura on todennäköisesti luonnon muovaama, mutta sitä on myöhemmin kaiverrettu syvemmäksi. Kiveä on tutkinut muun muassa Samuli Paulaharju 1920-luvulla.


title: Iiroonkivi

text: Pari kilometriä Iiroonkivestä koilliseen sijaitsee toinen vanha rajakivi nimeltään Kuninkaankivi.


title: Nagoya (Indonesia)

text: Nagoya kaupunki Batamin saarella Indonesiassa Riausaarten provinssissa. Nagoya on saaren ja samannimisen kunnan tärkein kaupunki. Nagoya ja koko Batamin saari on melko suosittu matkailukohde.


title: Paholaisen masurkka (kappale)

text:
Paholaisen masurkka on suomalaisen laulaja-lauluntekijä Remun singlejulkaisu vuodelta 1986. Sen molemmat kappaleet ovat albumilta "Live at Café Metropol" ja sävellykset, sanat ja sovitukset ovat Remun eli Henry Aaltosen. Levymerkki on Finnlevyn Rip It Up ja luettelotunnus RIPS 2. Vinyylisingleä on myyty kuvattomassa suojakuoressa.
 – Esa Eloranta: "Isä oppi lentämään" (2012)


title: Babar (saaristo)

text: Babar on harvaan asuttu saaristo, joka sijaitsee Indonesiassa Molukkien ("Maluku") provinssissa. Myös saariston pääsaaren nimi on Babar. Sen läpimitta on noin 32 kilometriä. Saaren maasto on mäkistä ja siellä on kaksi kaupunkia, Tepa ja Tutuwawang ja sen rannat ovat tiheiden kasvustojen peitossa. Pääsaaren ympärillä on viisi muuta pienempää saarta Wetan, Dai, Dawera, Daweloor ja Masela.


title: Ternate (kaupunki)

text: Ternate on Pohjois-Molukkien provinssin suurin kaupunki, ja se sijaitsee Indonesiassa Molukkien saariryhmässä.. Se sijaitsee Ternaten tulivuorisaarella.


title: Iiroonjärvi

text: Iiroonjärvi on Soinin kunnassa Etelä-Pohjanmaalla sijaitseva järvi. Se kuuluu Kymijoen vesistön Saarijärven reittiin, jonka latvavesistö se on. Lyhyt osa rantaviivaa järven pohjoisosassa kuuluu Karstulan kuntaan.


title: Iiroonjärvi

text: Järvi laskee noin kuuden kilometrin pituista Iiroonjokea pitkin sen pohjoispuolella olevaan Hankajärveen. Iiroonjärven korkeutta säädellään joen luusuaan vuonna 1996 rakennetun pohjapadon avulla.


title: Iiroonjärvi

text: Järven länsirannalla sijaitsee Iiroonkivi, joka on vanha kolmen historiallisen maakunnan rajakivi.


title: Jorma Hynnisen oopperaroolit

text: Baritoni Jorma Hynninen on tehnyt yli 70 oopperaroolia.


title: Jorma Hynnisen levytykset

text: Baritoni Jorma Hynnisen levytyksiä.


title: Jorma Hynnisen levytykset

text: Ylioppilaskunnan Laulajat, joht. Matti Hyökki; Akademiska Sångföreningen, joht. Henrik Wikström; Dominante-kuoro, joht. Seppo Murto. BIS 1930.


title: Adžarialaiset

text: Adžarialaiset (oma nimitys "Ach’arlebi") ovat pääasiassa Georgian Adžarian alueella ja pienemmissä määrin muualla Georgiassa ja Turkissa asuva etninen ryhmä, tai georgialaisten alaryhmä. historiallisesti heitä on erottanut muista georgialaisista islamin usko. Adžarialaiset puhuvat georgian kielen murretta, johon on vaikuttanut lazi ja turkki.


title: Adžarialaiset

text: Viimeisimmän luotettavan väestönlaskennan mukaan vuonna 1989 adžarialaisia oli Adžariassa 324 806 ja he muodostivat noin 83 % alueen väestöstä.


title: Adžarialaiset

text: Antiikin aikana Adžaria oli osa Kolkhisia ja Kaukasian Iberiaa. Alueelle tulivat ensin antiikin kreikkalaiset 400-luvulla eaa. ja kolmesataa vuotta myöhemmin siitä tuli osa Rooman valtakuntaa. Paikalliset omaksuivat kristinuskon 400-luvulla ja 900-luvulla alue päätyi Georgian kuningaskunnalle. Adžarialaiset kääntyivät islamin uskoon sen jälkeen, kun Adžaria liitettiin Ottomaanien valtakuntaan vuonna 1614. Muslimivalta alueella päättyi, kun Ottomaanit joutuivat puolestaan luovuttamaan alueen venäjän keisarikunnallevuonna 1878. Neuvostoliiton aikana vuonna 1921 muodostettiin Adžarian autonominen sosialistinen neuvostotasavalta. Adžarialaiset säästyivät monia muita alueen muslimikansoja kohdanneesta pakkosiirrosta Siperiaan ja Keski-Aasiaan Stalinin valtakaudella. Georgian itsenäistyttyä Neuvostoliitosta vuonna 1991 Adžariasta tuli "de facto" itsenäinen alue Aslan Abašidzen johdolla, mutta hänen valtansa päättyi maanpakoon vuonna 2004 ja Georgian hallinnon valtaan alueella. Alueella on kuitenkin edelleen autonomia.


title: Adžarialaiset

text: Vaikka suuri osa adžarialaisista on edelleen sunnalaisia muslimeja, Georgian itsenäistyttyä monet ovat kääntyneet ortodoksisuuteen. Esimerkiksi Adžarian pääkaupunki Batumissa on vain yksi moskeija, mutta 14 kirkkoa. Perinteinen islamin uskon harjoitus yhdisti uskontoon myös monia kristinuskon piirteitä. Esimerkiksi ristiä käytetään symbolina monissa eri yhteyksissä. Osa adžarialaisista oli myös selvästi vain nimellisesti muslimeja ja he harjoittivat muuten kristinuskoa. Neuvostokaudella uskontoa ei suvaittu, mutta se on sittemmin saanut jälleen lisää merkitystä. Adžarialaisten perinteinen sosiaalinen yksikkö on suku samalla tapaa kuin muualla Georgiassa. Perinteisesti suvut esimerkiksi omistivat yhdessä maan ja vastasivat sen tuotosta. Adžarian ylängöllä harjoitetaan nautakarjan kasvatusta ja pienimuotoista maanviljelyä, kun taas alangolla on keskitytty lampaiden kasvatukseen. Hyvien olosuhteidensa ansiosta alueella on tuotettu jo antiikin ajoista lähtien viiniä.


title: Myller

text: Myller on seuraavien henkilöiden sukunimi:


title: Mylläri (täsmennyssivu)

text: Mylläri voi tarkoittaa seuraavia:


Kaikkien aikojen The Beatles -suomennokset on EMIn julkaisema kolmen CD:n kokoelma The Beatles -yhtyeen suomennoksista vuodelta 2012.


title: Kaikkien aikojen The Beatles -suomennokset

text: Julkaisupäivä oli 3. marraskuuta 2012.


title: Santeri Paloniemi

text: Santeri Paloniemi (s. 8. marraskuuta 1993) on uransa jo lopettanut suomalainen alppihiihtäjä, joka kilpaili tekniikkalajeissa eli pujottelussa ja suurpujottelussa. Hän voitti nuorten pujottelun MM-kultaa kaudella 2011–2012 ja oli kolmas 2012–2013. Hän kuului kaudella 2013–2014 Suomen alppihiihdon maajoukkueeseen.


title: Santeri Paloniemi

text: Nuorten MM-kilpailuissa helmikuussa 2010 Paloniemi sijoittui pujottelussa yhdeksänneksi. Tammikuussa 2011 hän oli nuorten MM-kilpailuissa pujottelun viides. Samana vuonna käydyissä Garmisch-Partenkirchenin MM-kilpailuissa hän keskeytti pujottelussa. Schladmingin MM-kilpailuissa 2013 hän sijoittui pujottelussa 16:nneksi.


title: Santeri Paloniemi

text: Alppihiihdon maailmancupissa Paloniemi kilpaili ensimmäisen kerran Levillä marraskuussa 2010. Maailmancupissa Paloniemi sijoittui parhaimmillaan sijalle 17 Schladmingin pujottelun maailmancupin finaalissa maaliskuussa 2012. Cupin finaalissa pisteitä saa vain 15 parasta, joten ensimmäiset maailmancup-pisteensä Paloniemi sai oltuaan 24:s Levin pujottelussa marraskuussa 2012.


title: Santeri Paloniemi

text: Seuratasolla Paloniemi edusti Ruka Slalomia ja valmentajana toimi hänen isänsä Martti Paloniemi. Hänet valittiin Suomen vuoden nuoreksi urheilijaksi 2012.


title: Santeri Paloniemi

text: Paloniemi ilmoitti lokakuussa 2016 lopettavansa uransa jatkuvien loukkaantumisten vuoksi.


title: Holger Apfel

text: Holger Apfel (s. 29. joulukuuta 1970 Hildesheim) on saksalainen poliitikko, joka nousi marraskuussa 2011 kansallisdemokraattisen puolueen johtoon. Hän on kuulunut puolueeseen vuodesta 1988. Hän pääsi vuonna 2004 Saksin maapäiville, jossa hän toimii kansallisdemokraattien parlamenttiryhmän puhemiehenä. Apfel toimi vuosina 2000–2009 "Deutsche Stimme" -lehden päätoimittajana. Hän on ollut naimisissa, ja hänellä on kolme lasta. Vuonna 2012 hän ja hänen puolisonsa Jasmin Apfel erosivat, ja vaimo jätti samalla kansallisdemokraattipuolueen.


title: Holger Apfel

text: Vuonna 2005 Apfel ja 11 muuta kansallisdemokraattiedustajaa boikotoivat Saksin maapäivillä hiljaista hetkeä kansallissosialismin uhrien muistolle. Kyseessä oli Auschwitzin vapauttamisen 60-vuotistilaisuus.


title: ...ja naksuvat luupit

text: ...ja naksuvat luupit on rap-artistien Stepan ja Aren yhteinen studioalbumi, joka julkaistiin yhteistyössä Joku Roti Recordsin ja Monsp Recordsin kautta 30. marraskuuta 2012. Albumin kappaleista "Yhtä aikaa siellä täällä", "Syö papu jos oot nälkänen" ja "Sätkät tiskit breikit" on julkaistu musiikkivideot, ja se nousi 49. sijalle Suomen virallisella albumilistalla. Albumi julkaistiin rajoitettuna vinyyliversiona 10. toukokuuta 2013, ja se sisältää yhden bonuskappaleen "On aika viedä hipit töihin'" sekä kaksi DJ Massimon kokoaamaa skrätsiraitaa.


title: Lentopallon miesten mestaruussarjakausi 1953

text: Lentopallon TUL:n miesten mestaruudesta kaudella 1953 pelattiin neljässä alueessa, joiden voittajat pelasivat Tampereella lopputurnauksen mitaleista.


text: Lentopalloa pelattiin Työväen Urheiluliiton lisäksi Suomen Koripallo- ja Lentopalloliitossa. Molemmat liitot järjestivät omat mestaruussarjansa. Varsinaista Suomen mestaruutta ei ratkaistu.


text: Mestarijoukkue Kymin Palloilijat: Blomqvist, Rinne, Rahikainen, Isakoff, Mäntynen, Penttilä, varamiehet Hirvelä ja Johansson.


text: Liiton ulkosarja


text: SKLL:n mestaruuden voittivat Eteläiset, joka uusintaottelussa 26. syyskuuta voitti Käpylän Lentopalloilijat erin 3–1. Mukana sarjassa oli loppuottelijoiden lisäksi Helsingin Lentopalloilijat, Helsingin Ilves, Keski-Helsingin Palloilijat ja Pirkkalan Pirkat.


text: Mestarijoukkue: Antti Cederberg, Kalevi Elomaa, Erkki Hakuli, Reijo Keurulainen, Kainu Mikkola, Raine Nurminen, Eino Silén ja Jussi Villala.


text: Sisähallimestaruus


text: 5.-6. huhtikuuta Ruskeasuon hallissa pelatussa turnauksessa SKLL:n sisähallimestaruuden voitti Helsingin Ilves, hopeaa otti Pirkkalan Pirkat ja pronssia Pateniemen Urheilijat. Neljäs loppusarjan joukkue oli Mikkelin Uimaseura. Kaikkiaan sisäsarjaan osallistui 30 joukkuetta.


text: Ilveksen joukkue: Sauli Haimi, Juhani Hämäläinen, Raimo Ikonen, Olle Nyman, Osmo Palomäki, Simo Sairanen, Hirvo Salonen ja Simo Seppälä.


title: Jack Hawkins

text: John Edward Hawkins (14. syyskuuta 1910 – 18. heinäkuuta 1973) oli brittiläinen näyttelijä. Hänen tunnettuja roolejaan olivat muun muassa Kwai-joen silta (1957), Ben-Hur (1959) ja Arabian Lawrence (1962).


title: Jack Hawkins

text: Hawkins oli ketjutupakoitsija ja sairastui kurkkusyöpään, josta hän kuitenkin selvisi, mutta menetti äänensä, kun leikkauksessa hänen koko kurkunpäänsä jouduttiin poistamaan. Hän kuoli 62-vuotiaana 1973 leikkauksen komplikaatioihin, jossa hänen äänensä yritettiin palauttaa keinotekoisen kurkunpään avulla.


title: Jääkiekko talviolympialaisissa 2006 – naisten karsinnat

text: Jääkiekon naisten olympiakarsinnat vuoden 2006 Torinon turnaukseen aloitettiin vuonna 2005. Ja karsintojen kautta turnaukseen selviytyivät Venäjä, Saksa ja Sveitsi.


title: Lapsuusajan maisemissa

text: Lapsuusajan maisemissa on Helka Hynnisen yksi tunnetuimmista kappaleista. Kappale on vuodelta 1976. Kappaleen on sanoittanut Helka Hynninen, säveltänyt Lassi Hynninen ja sovittanut Pentti Lasanen.


title: Lapsuusajan maisemissa

text: Kappaleen ensiesitys oli vuonna 1976 Yleisradion 50-vuotisjuhlakonsetissa.


title: Lapsuusajan maisemissa

text: Kappaleen on levyttänyt Hynnisen lisäksi myös Esko Rahkonen, Unto Satoranta ja Eino Lehtinen.


title: Florida’s tango

text: Florida’s tango on Helka Hynnisen kappale vuodelta 1997. Kappaleen on sanoittanut Helka Hynninen ja säveltänyt Veikko Laiho. Levy-yhtiö on Tatsia.


title: Florida’s tango

text: Hynninen sai aiheen lauluun, koska on itse vieraillut Floridassa useita kymmeniä kertoja esiintymässä amerikansuomalaisille.


title: Lokki (kappale)

text: ”Lokki” on alun perin venäläinen valssi, jonka sävel on vanha venäläinen kansansävelmä. Suomenkieliset sanat siihen on tehnyt opetusneuvos Antti Henttonen. Suomessa kappaleesta teki kuuluisan Arja Havakan vuoden 1995 levytyksen lisäksi Mauno Kuusisto.


title: Chewing the Fat

text: Chewing the Fat on monikulttuurisen Blue Rondo a la Turk -yhtyeen ensimmäinen studioalbumi, joka on ilmestynyt vuonna 1982 Virgin Recordsin kustantamana.


title: Chewing the Fat

text: Tuottajana on toiminut pääasiassa Mike Chapman, mutta myös Clive Langer ja Alan Winstanley ("I Spy for the F.B.I.", "The Heavens Are Crying"), Pete Wingfield ("Me And Mr. Sanchez") sekä 10cc-yhtyeestä ja omista yhteisistä duolevyistään tunnetut Kevin Godley ja Lol Creme ("Klacto Vee Sedstein").


title: Chewing the Fat

text: Albumin musiikki on pääasiassa latino-vaikutteista.


title: Chewing the Fat

text: Esitelty LP-levy on valmistettu ja levykansi painettu Ranskassa. Painaja on France Imprimerie – Sorel. LP-levyllä on myös Diable Noir Recordings -logo.Albumilta on julkaistu ainakin single "Klacto Vee Sedstein".


title: Chewing the Fat

text: Esittelylevyllä ei ole mainittu yhtyeen jäseniä, mutta muualla yhtyeen kuudesta jäsenestä on mainittu johtohahmo ja laulaja Chris Sullivan sekä Jimmy Hill ja John Motson.


title: Chewing the Fat

text: Julie Burchill on kirjoittanut albumista negatiivisen arvion New Musical Express -lehteen. Hänen mukaansa yhtye on esiintynyt The Face -lehden kansikuvajutussa vuonna 1981. Siihen viitaten hän arvelee, että albumi on äänitetty kiireesti, jotta yhtye pääsisi tärkeämpään toimintaan eli poseeraamiseen. Kappaleiden "Coco" ja "Carioca" yhteydessä hän viittaa Roxy Music -yhtyeeseen. Motown-coverin "I Spy for the F.B.I." yhteydessä hän puhuu laulun murhaamisesta. Jazzahtavan kappaleen "The Method" on Burchillin mielestä ollut määrä olla yhtyeen mestariteos, mutta kukaan rockin parissa varttunut ei kuulemma koskaan opi soittamaan jazzia. Hän moittii myös laulusolistin ääntämistä, kun tämä ei osaa lausua "The Methodissa" mainitun Lee Strasbergin nimeä oikein. Burchill mainitsee myös sellaisia nimiä kuin Tony Curtis, John Garfield, Gene Krupa, Santana ja the Savannah Band. Yhtyeen edustama hiirimäisyys on Burchillin mukaan mielentila, jonka Joseph Heller pukisi muotoon "fiery caution and crusading inertia". Burchillin mukaan keskinkertaisuus on jotain mistä ei voi kasvaa ulos. Koko arvion otsikkona on "Two-bit purveyors of Dayglo drabness".


title: Schweizer Alpen-Club

text: Schweizer Alpen-Club SAC (, , , SAC) on sveitsiläinen vuorikiipeilyjärjestö. Se perustettiin vuonna 1863, ja se on Sveitsin suurin kiipeilyjärjestö.


title: Schweizer Alpen-Club

text: SAC:hen kuuluu 113 jaostoa, ja siinä on 135 000 jäsentä (2012). SAC järjestää vuosittain vuorikiipeilykursseja. Se omistaa ja ylläpitää vuoristomajoja sekä julkaisee jäsenlehteä, joka ilmestyy 12 kertaa vuodessa. Päämaja sijaitsee Sveitsin Bernissä. Se on toiminnan keskus jäsenille, jaostoille, viranomaisille ja osittain myös yleisölle.


title: Schweizer Alpen-Club

text: SAC oli ensimmäinen Manner-Euroopan alppikerho. Yksi kerhon perustajista oli tohtori Melchior Ulrich, josta tuli myöhemmin kerhon presidentti. Muita jäseniä olivat Gottlieb Samuel Studer ja tohtori Simler.


title: Schweizer Alpen-Club

text: Järjestön ensimmäisinä tehtävinä oli tutkia, miten vuorille voitaisiin kiivetä vähemmällä vaivalla. Yksi tärkeimmistä ongelmista oli ratkaista yöpyminen vuorilla. Aiemmin oli nukuttu luolissa, kivien alla tai jonkun muun omistamassa vuoristorakennuksessa. Vuorille oli myös kannettava puita lämmitykseen. Ensimmäisen 25 vuoden aikana kerho rakensi 38 vuoristomajaa. Kuuluisimpia majoja ovat vuonna 1865 rakennettu Matterhorn-maja ja vuonna 1876 rakennettu Weisshorn-maja. Vanhin majoista on Grünhornhütte, joka rakennettiin vuonna 1863.


title: Nooa Takooa

text: Nooa Takooa (s. 10. maaliskuuta 1993 Tarawa) on kiribatilainen yleisurheilija. Hän osallistui vuoden 2012 kesäolympialaisissa Lontoossa miesten 100 metrin juoksuun, mutta ei päässyt karsintakierrokselta jatkoon. Hän kuitenkin teki henkilökohtaisen ennätyksen ajalla 11,53.


title: Nooa Takooa

text: Vuonna 2010 Takooa sijoittui yleisurheilun Kiribatin-mestaruuskilpailuissa kolmanneksi 100 metrin ja toiseksi 200 metrin juoksussa. Hän kilpaili myös yleisurheilun maailmanmestaruuskilpailuissa 2009 Berliinissä. Takooa kuuluu Myöhempien Aikojen Pyhien Jeesuksen Kristuksen kirkkoon (mormoneihin).


title: Oscar Fantenberg

text: Oscar Fantenberg (s. 7. lokakuuta 1991 Ljungby, Ruotsi) on ruotsalainen jääkiekkopuolustaja, joka pelaa NHL-joukkue Los Angeles Kingsin organisaatiossa. "The Sports Forecaster" -sivuston mukaan hän on perusvarma kiekollinen puolustaja, joka sijoittuu ja käyttää mailaansa hyvin. Fantenberg on myös hyvä hyökkäyspäässä, jossa hän jakaa erinomaisia syöttöjä, omaa hyvän vision, laukoo hyvin ja on käyttökelpoinen ylivoimalla. Fantenberg on myös kohtalaisen hyvä luistelija, mutta hän ei ole kuitenkaan kovin nopea ja Fantenbergin tulisi omaksua paremmin pohjoisamerikkalainen pelitapa.


title: Oscar Fantenberg

text: Fantenberg on IF Troja-Ljungbyn kasvatti. Hän oli nostamassa sen J20-joukkuetta J20 Elitistä SuperElitiin keväällä 2008. Fantenberg oli kaudella 2008–2009 Troja-Ljungbyn tehokkain puolustaja sekä J18 Elitissä tehoilla 5+13=18 että J20 SuperElitissä tehoilla 10+16=26. Hän sijoittui jälkimmäisenä mainitun sarjan puolustajien pistepörssissä seitsemänneksi. Fantenberg debytoi samalla kaudella myös miesten peleissä saatuaan tililleen kolme HockeyAllsvenskan-ottelua.


title: Oscar Fantenberg

text: Kaudeksi 2009–2010 Fantenberg siirtyi kaksivuotisella juniorisopimuksella HV71:een. Hän debytoi kauden aikana myös Elitserienissä, jossa Fantenberg sai tililleen kolme ottelua tehden niissä yhden syöttöpisteen. Hän pelasi kauden aikana miesten pelejä myös neljän Allsvenskan-ottelun verran lainalla IK Oskarshamnissa marras-joulukuun vaihteessa 2009. Kaudella 2010–2011 Fantenberg pelasi HV71:n Elitserien-joukkuessa kahdeksan runkosarja- ja kaksi playoff-ottelua jääden niissä ilman tehopisteitä. Hän kävi myös kolmen Allsvenskan-ottelun mittaisella lainalla kasvattajaseurassaan IF Troja-Ljungbyssä marraskuussa 2010. Helmikuussa 2011 Fantenberg teki kaksivuotisen jatkosopimuksen HV71:n kanssa.


title: Oscar Fantenberg

text: Kausi 2011–2012 oli Fantenbergin varsinainen tulokaskausi Elitserienissä ja se toi hänelle 37 runkosarjaottelussa tehot 3+4=7. Fanteberg teki ensimmäisen Elitserien-maalinsa 29. syyskuuta 2011 ylivoimalla MODO Hockeyta vastaan. Hän pelasi kauden aikana myös 13 ottelua lainalla IF Troja-Ljungbyssä. Fantenberg pelasi kaudella 2012–2013 käsivammojen takia vain 28 runkosarjaottelua ja hänen kautensa päättyi jo tammikuussa 2013. Hän teki runkosarjassa tehot 3+11=14. Joulukuussa 2012 Fantenberg teki vuoden mittaisen jatkosopimuksen HV71:n kanssa. Kaudella 2013–2014 hän nousi joukkueen varakapteeniksi.


title: Oscar Fantenberg

text: Fantenberg siirtyi kaudeksi 2014–2015 kaksivuotisella sopimuksella Frölunda HC:hen. Hän voitti kauden aikana Mestarien liigan hopeaa. Kaudella 2015–2016 Fantenberg nousi Frölundan varakapteeniksi. Hän voitti kauden päätteeksi Ruotsin-mestaruuden. Fantenberg jakoi myös CHL:n puolustajien syöttöpörssin voiton joukkuetoverinsa Henrik Tömmernesin kanssa seitsemällä syötöllään. Hän voitti CHL:n mestaruuden. Helmikuussa 2016 Fantenberg teki vuoden mittaisen jatkosopimuksen Frölundan kanssa.


title: Oscar Fantenberg

text: Fantenberg ei pelannut Frölundassa enää jatkosopimuskauttaan, vaan siirtyi kaudeksi 2016–2017 vuoden mittaisella sopimuksella KHL-joukkue HK Sotšiin. Hän oli joukkueen toiseksi paras syöttäjä ja tehokkain puolustaja tehoilla 3+20=23. Fantenberg valittiin myös un, mutta loukkaantuminen esti kuitenkin hänen osallistumisensa otteluun.


title: Oscar Fantenberg

text: Toukokuussa 2017 Fantenberg teki vuoden mittaisen ja 925 000 dollarin arvoisen tulokassopimuksen Los Angeles Kingsin kanssa. Hän otti syksyn harjoitusleirin päätteeksi paikan seuran NHL-kauden 2017–2018 avauskokoonpanosta. Fantenberg NHL-debyyttinsä teki näin ollen runkosarjan avauskierroksella 5. lokakuuta 2017 Philadelphia Flyersia vastaan. Hän sai ottelussa jääaikaa 17.05 minuuttia ja keräsi teholukeman +1.


title: Oscar Fantenberg

text: Fantenberg edusti Ruotsia vuoden 2016 MM-kilpailuissa. Hän voitti turnauksessa joukkueensa sisäisen tehotilaston lukemalla +3. Yhteensä Fantenberg on pelannut 23 A-maaottelua tehopistein 2+7=9. Hän teki A-maajoukkuedebyyttinsä 7. marraskuuta 2012 Karjala-turnauksen Liberecissä pelatussa avausottelussa Tšekkiä vastaan. Fantenberg merkittiin heti Ruotsin ykköspuolustajapariin Staffan Kronwallin viereen. Ensimmäisen A-maajoukkuemaalinsa hän teki Sweden Hockey Gamesissa 11. helmikuuta 2017 Göteborgissa ylivoimalla Venäjää vastaan. Fantenberg sai ottelussa myös syöttöpisteen Alexander Bergströmin tekemään ylivoimamaaliin.


title: Oscar Fantenberg

text: Fantenberg on pelannut myös kolme nuorten maaottelua.


title: Oscar Fantenberg

text: Myös Fantenbergin isoveli Victor on pelannut jääkiekkoa. Heidän serkkunsa Jakob Johansson ja Daniel Glimmenvall (ent. Johansson) ovat niin ikään pelanneet jääkiekkoa ammattilaisina.


title: Chris Wood (rockmuusikko)

text: Chris Wood oli englantilainen muusikko, joka tunnetaan parhaiten arvostetun Traffic-yhtyeen saksofonistina ja huilistina. Hän oli yhtyeen perustajajäseniä vuonna 1967 ja mukana yhtyeen kaikilla kymmenellä albumilla.


title: Chris Wood (rockmuusikko)

text: Ennen Trafficia hän oli ollut keskienglantilaisessa Locomotive-yhtyeessä.


title: Chris Wood (rockmuusikko)

text:
Hän on työskennellyt myös Ginger Bakerin Airforce-yhtyeessä sekä Jimi Hendrixin, Dr. Johnin ja Jim Capaldin kanssa.
Chris Wood kuoli 39-vuotiaana Birminghamissa Queen Elizabeth Hospitalissa tiistaina 12. heinäkuuta 1983. Hän oli kärsinyt jo jonkin aikaa maksan toimintahäiriöistä. Hän oli suunnitellut kaksi vuotta sooloalbumin tekoa.


title: Lentopallon miesten mestaruussarjakausi 1952

text: Lentopallon TUL:n miesten mestaruudesta kaudella 1952 pelattiin viidessä lohkossa kaikkiaan 24 joukkueen voimin. Lohkovoittajat pelasivat yksinkertaisen loppusarjan.


text: Lentopallo kuului myös Suomen Koripalloliiton ohjelmaan ja liitto ottikin käyttöön nimen Suomen Koripallo- ja Lentopalloliitto vuonna 1952. Liitto ei vielä järjestänyt valtakunnallista kilpailutoimintaa. Helsingin piirin sisäsarjamestaruuden voitti Helsingin Lentopalloilijat.


text: Uusintaottelussa Järvensivun Kisa voitti Eiran Riennon 3–1.


text: Mestarijoukkue: K. Vilenius, E. Antila, A. Niemi, M. Mestola, R. Lehto, R. Roine. Varamiehinä P. Myllymäki ja A. Branthin.


title: Patrick Thaler

text: Patrick Thaler (s. 23. maaliskuuta 1978) on italialainen uransa lopettanut alppihiihtäjä, joka kilpaili enimmäkseen pujottelussa.


title: Patrick Thaler

text: Nuorten MM-kilpailuissa Thaler saavutti hopeaa suurpujottelussa vuonna 1997. Aikuisten arvokisoissa hänen paras sijoituksensa on pujottelun seitsemäs sija Val d Iseren MM-kilpailuista 2009. Maailmancupissa Thaler kilpaili ensimmäisen kerran maaliskuussa 1997. Kymmenen parhaan joukkoon hän sijoittui ensimmäisen kerran Kranjska Gorassa helmikuussa 2005 oltuaan kahdeksas pujottelussa. Palkintokorokkeelle hän nousi ensimmäisen kerran Kitzbühelissä tammikuussa 2009 oltuaan kolmas. Joulukuussa 2013 hän oli kolmas Val d’Isèren pujottelussa. Tammikuussa 2014 hän laski kolmanneksi Kitzbühelin pujottelussa. Hän sijoittui kauden 2013–2014 pujottelucupissa neljänneksi. Thaler on maailmancupin vanhin palkintokorokkeelle noussut pujottelija (kaudella 2014) sekä niin ikään vanhin kymmenen parhaan joukkoon päässyt pujottelija (kaudella 2017). Thaler lopetti uransa 23. tammikuuta 2018 kilpailtuaan ennätykselliset 22 kautta (1997–2018) maailmancupissa.


title: Mare Fecunditatis

text: Mare Fecunditatis (Hedelmällisyyden meri) on halkaisijaltaan 840-kilometrinen kuun meri. Se sijaitsee itäpuolella sitä kuun puolikasta, joka näkyy maahan päin.


title: Dopingaineet ja -menetelmät

text: Dopingaineilla ja -menetelmillä viitataan urheilussa käyttettyihin erilaisin dopingiksi luokiteltuihin aineisiin ja menetelmiin. Tunnetuimpia aineita ovat erilaiset anaboliset aineet, kuten testosteroni ja sen johdokset, erytropoietiinihormoni ja erilaiset piristeet. Osa aineista on kielletty urheilussa kokonaan, mutta osa vain urheilukilpailuissa. Osa aineista, kuten alkoholi ja beetasalpaajat, on lisäksi kielletty vain joissakin lajeissa. Dopingmenetelmiä ovat veritankkaus, geenidoping ja dopingnäytteen kemiallinen tai fyysinen manipulointi.


title: Dopingaineet ja -menetelmät

text: Dopingaineilla ja -menetelmillä pyritään vaikuttamaan joko harjoittelun tehostamiseen tai itse urheilusuoritukseen. Anaboliset aineet vaikuttavat elimistön anaboliaan, ja esimerkiksi anabolisilla sterodilla pyritään lihasten kasvuun. EPO ja beeta-2-agonistit puolestaan parantavat hapenottokykyä, ja diureetteja ja muita niin sanottuja peiteaineita käytetään peittämään muuta dopingia. Piristeitä, kipulääkkeitä ja glukokortikoideja käytetään erityisesti urheilukilpailuissa esimerkiksi vireystilan parantamiseksi, rauhoittumiseksi tai voimakkaiden kipujen lievittämiseksi. Useimmilla dopingaineilla on kuitenkin niiden suoritusta parantavien vaikutusten lisäksi haittavaikutuksia, ja esimerkiksi anaboliset steroidit häiritsevät elimistön hormonitasapainoa ja EPO lisää veritulpan riskiä.


title: Dopingaineet ja -menetelmät

text: Anabolisilla aineilla tarkoitetaan yleisesti anabolis-androgeenisiä steroideja, jotka ovat testosteronin synteettisiä johdoksia. Anabolisia aineita ovat myös muut aineet, joilla pystytään vaikuttamaan elimistön anaboliaan. Yleisimpiä urheilussa käytettyjä anabolisia aineita ovat testosteroni ja sen johdokset, kasvuhormoni, insuliini, istukkahormoni, klenbuteroli ja erilaiset hormonien esiasteet, prohormonit.


title: Dopingaineet ja -menetelmät

text: Testosteroni ja muut anaboliset steroidit vaikuttavat pääosin kiinnittymällä solunsisäiseen androgeenireseptoriin. Sen dopingkäytössä tähdätään lihasten ja sitä kautta voiman kasvuun. Testosteroni vaikuttaa myös luita vahvistamalla, aineenvaihduntaa lisäämällä ja punasolujen määrää kasvattamalla. Anabolisilla steroideilla on sekä maskuliinisia ominaisuuksia kehittäviä että kudosten kasvua lisääviä vaikutuksia. Niillä ei ole juurikaan lääketieteellistä käyttöä, joten pääosa käyttäjistä on urheilijoita. Niistä on pyritty jopa kehittämään testeissä näkymättömiä design-steroideja.


title: Dopingaineet ja -menetelmät

text: Muista anabolisista aineista insuliinia käytetään oletettujen anabolisten ominaisuuksien ja vähäisten haittavaikutusten takia. Kasvuhormonilla pyritään lisäämään IGF-1:sen määrää. Insuliini puolestaan tehostaa glukoosin ja aminohappojen siirtymistä lihassoluun ja näin kiihdyttää proteiinisynteesiä. Istukkahormoni lisää miehillä testosteronin tuotantoa, ja sitä käytetään yleensä kivesten toiminnan palauttamiseen anabolisten steroidien käytön jälkeen.


title: Dopingaineet ja -menetelmät

text: Anabolisten steroidien käyttöön liittyy useita terveysriskejä. Niiden käyttö aiheuttaa aina häiriöitä elimistön hormonitasapainossa, mikä näkyy naisilla maskulinisoitumisena (karvoittuminen, kaljuuntuminen, äänen madaltuminen, kuukautishäiriöt) ja miehillä kivesten surkastumisena ja rintarauhasten liikakasvuna (gynekomastia). Lisäksi ne voivat aiheuttaa hedelmättömyyttä ja erektiohäiriöitä. Anabolisten steroidien käyttäjien riski sairastua sydän- ja verisuonitauteihin on lisääntynyt. Haittoja ovat muun muassa sydänlihasmuutokset ja altistuminen rytmihäiriöille, sydäninfarktille ja aivohalvaukselle. Anaboliset aineet aiheuttavat lisäksi maksavaurioita, kehon ääriosien kasvua ja ihomuutoksia, erityisesti aknea.


title: Dopingaineet ja -menetelmät

text: Hormoneista ja muista vastaavista aineista on kielletty punasolutuotantoa lisäävät aineet, istukkahormoni, luteinisoiva hormoni, insuliinit, kortikotropiinit ja kasvuhormonit, joista osa on kielletty myös niiden anabolisten vaikutusten takia.


title: Dopingaineet ja -menetelmät

text: Erytropoietiinia eli EPOa käyttävät erityisesti kestävyysurheilijat, sillä sen avulla pystyy parantamaan hapenottokykyä. Se vaikuttaa luuytimessä, jossa se kiihdyttää punasolujen muodostumista, mikä auttaa hapenottokyvyssä. EPOlla on kuitenkin monia sivuvaikutuksia, ja se nostaa esimerkiksi veritulpan riskiä. Kasvuhormoneita ja insuliinia käytetään erityisesti niiden anabolisten vaikutusten takia. Vain miehillä kiellettyjen luteinisoivan hormonin ja istukkahormonin käyttötarkoitus sen sijaan on usein normaalin testosteronituotannon stimulointi steroidikuurin aikana tai sen jälkeen.


title: Dopingaineet ja -menetelmät

text: Beeta-2-agonistit ovat aineita, joita käytetään astman hoitoon niiden keuhkoputkistoa laajentavan vaikutuksen vuoksi. Urheilussa ne ja niiden optiset isomeerit ovat kiellettyjä lukuun ottamatta formoterolia, salbutamolia ja salmeterolia, joita saa käyttää rajoitetusti. Dopingaineena niitä käytetään erityisesti anabolisten vaikutustensa takia, mutta osittain myös keuhkoputkistoa laajentavan vaikutuksensa vuoksi.


title: Dopingaineet ja -menetelmät

text: Beeta-2-agonistien yleisimmät sivuvaikutukset ovat vapina, hermostuneisuus ja päänsärky. Ne saattavat lisäksi aiheuttaa vakavampiakin oireita, kuten rytmihäiriöitä, veren alhaista kaliumpitoisuutta, kramppeja ja allergisia reaktioita.


title: Dopingaineet ja -menetelmät

text: Antidopingsäännöstössä on kielletty aineet, joilla pyritään vaikuttamaan hormonireseptoreiden tai tiettyjen entsyymien toimintaan. Säännöstössä aineet on eritelty viiteen kategoriaan, aromataasi-inhibiittoreihin, selektiivisiin estrogeenireseptorin modulaattoreihin (SERM), muihin antiestrogeenisiin aineisiin, myostatiinin toimintoja modifioiviin aineisiin ja metabolisiin modulaattoreihin. Aromataasi-inhibiittorit estävät aromataasientsyymin toimintaa ja näin vähentävät estrogeenin määrää veressä. SERM-valmisteet on monimuotoinen ryhmä, jotka vaikuttavat jossain kudoksissa antiestrogeenisesti ja joissain päinvastoin. Myostatiini on proteiini, joka estää lihasten liikakasvua. Metaboliset modulaattorit ovat koekäytössä olevia aineita, ja ne pystyvät kasvattamaan lihaksia, polttamaan rasvaa ja aikaansaamaan samantapaisia aineenvaihdunnallisia muutoksia kuin fyysinen rasitus. Insuliinit kuuluvat myös tähän dopingaineryhmään. Niillä on vaikutusta erityisesti aineenvaikutusta, ja siksi ne luetaan myös anabolisiin aineisiin.


title: Dopingaineet ja -menetelmät

text: Diureetit ovat lääkeaineita, joiden vaikutuksesta veden ja suolojen erittyminen virtsaan lisääntyy. Diureetteja käytetään erityisesti alempaan painoluokkaan pääsemiseksi, mutta niillä pyritään myös peittämään muiden dopingaineiden käyttöä, sillä ne lisäävät virtsaa ja näin vähentävät aineiden pitoisuuksia virtsassa. Tietyt diureetit vaikuttavat myös virtsan pH-arvoon, mikä saattaa estää dopingaineiden erittymistä. Diureettien haittavaikutuksia ovat nestetasapaino- ja elektrolyyttihäiriöt, heikotus ja verenpaineen lasku. Kaliumpitoisuuksien heittelehtiminen voi olla jopa hengenvaarallinen sivuoire.


title: Dopingaineet ja -menetelmät

text: Kilpailutilanteessa lähes kaikki piristeet ovat kiellettyjä. Vain paikallisesti annettavat imidatsolijohdannaiset ja tietyt seuratut aineet, kuten kofeiini ja nikotiini ovat sallittuja. Lisäksi adrenaliini on paikallisesti annettuna sallittua, ja katiini, efedriini, metyyliefedriini ja pseudoefedriini ovat sallittuja tiettyyn raja-arvoon asti. Esimerkiksi pseudoefedriinin normaalikäyttö ei johda raja-arvon ylittämiseen, jos käyttökerrasta on yli 24 tuntia. Piristeitä käytetään, sillä ne lisäävät vireystilaa ja vähentävät väsymyksen tunnetta. Niiden yleisimmät haittavaikutukset ovat vapina, sydämen tykytys ja verenpaineen nousu, mutta herkät yksilöt voivat saada ja suuret annokset voivat aiheuttaa vakavampia oireita.


title: Dopingaineet ja -menetelmät

text: Muita kilpailujen yhteydessä kiellettyjä aineita ovat huumaavat kipulääkkeet, kannabinoidit ja glukokortikoidit. Huumaaviin kipulääkkeisiin kuuluu voimakkaita morfiinin kaltaisia lääkkeitä. Ne pystyvät parantamaan urheilusuoritusta, johon saattaa liittyä hetkellisiä voimakkaita kipuja. Lisäksi tarkkuuslajeissa niistä voi olla hyötyä rauhoittavien vaikutusten ansiosta. Glukokortikoidit saattavat lisätä rasituskestävyyttä, mutta selvää näyttöä niiden suoritusta parantavasta vaikutuksesta ei ole. Glukokortikoideja voi käyttää kuitenkin ilman erivapautta monissa poikkeustapauksissa.


title: Dopingaineet ja -menetelmät

text: Kannabinoidit on kielletty lähinnä siksi, että niiden käyttö on urheiluhengen vastaista ja koska niiden käyttö on terveydelle haitallista. Kannabinoidit eivät todennäköisesti paranna missään lajissa urheilusuoritusta, koska ne heikentävät motoriikkaa, tarkkuutta ja arviointikykyä, miksi myös käyttäjän ja muiden urheilijoiden loukkaantumisriski kasvaa erityisesti joukkuelajeissa. Lääkekannabiksen osalta sääntöjä voidaan joutua arvioimaan uudestaan koska kannabinoideista voi olla hyötyä urheiluvammojen kivunlievityksessä sekä aivotärähdysten hoidossa.


title: Dopingaineet ja -menetelmät

text: Alkoholi ja beetasalpaajat ovat kielletty vain osissa urheilulajeissa. Alkoholi on kielletty moottoriurheilussa, ilmailussa, jousiammunnassa ja karatessa. Beetasalpaajat ovat kielletty ammunnassa, autourheilussa, biljardissa, bridgessä, dartsissa, freestylehiihdossa, golfissa, ilmailussa, jousiammunnassa, keilailussa, lumilautailussa, moottoriveneilyssä, mäkihypyssä ja petankissa. Ammunnassa ja jousiammunnassa ne ovat kielletty lisäksi harjoituskaudella.


title: Dopingaineet ja -menetelmät

text: Alkoholia käytetään yleensä levottomuuden ja vapinan vähentämiseksi ja kilpailusuorituksessa rentoutumiseen. Pienestä määrästä alkoholia voikin olla hyötyä erityisesti tarkkuuslajeissa. Sen sijaan moottoriurheilussa se on kielletty lähinnä muiden kilpailijoiden turvallisuuden takaamiseksi. Dopingrikkomuksen rajapitoisuus on 0,1 grammaa alkoholia litraa kohden.


title: Dopingaineet ja -menetelmät

text: Beetasalpaajia käytetään lääketieteessä muun muassa kohonneen verenpaineen hoitoon ja estämään sydäninfarktin uusiutumista. Keskittymiskykyä ja tarkkuutta vaativissa urheilulajeissa niitä käytetään niiden keskushermostoa rauhoittavan, sydämensykettä alentavan ja vapinaa poistavan vaikutuksen takia.


title: Dopingaineet ja -menetelmät

text: Veridoping eli veritankkaus on kielletty. Lisäksi on kielletty kaikkien keinotekoisesti kudosten hapetusta, hapen siirtoa kudoksiin tai hapen vapautumista kudoksissa lisäävien aineiden käyttö. Veritankkauksessa pyritään lisäämään punasolujen määrää verenkierrossa ja näin veren kapasiteettia kuljettaa happea. Veritankkauksesta on erityisesti hyötyä kestävyyslajeissa, ja veritankkauksella pystytään esimerkiksi kasvattamaan jopa seitsemällä prosentilla hemoglobiinia ja viidellä prosentilla maksimaalista hapenottokykyä. Verensiirto ei ole riskitön toimenpide, ja siinä on aina mahdollisuudet allergisiin reaktioihin, hyytymähäiriöihin ja jopa äkkikuolemaan.


title: Dopingaineet ja -menetelmät

text: Hapenkuljetusta voi yrittää parantaa myös erilaisilla kielletyillä valmisteilla, joita ovat esimerkiksi keinotekoiset hemoglobiinin korvikkeet, mikrokapseloitu hemoglobiini, keinotekoiset hapenkuljettimet tai vapauttajat. Nämä valmisteet lisäävät hapenottokykyä ja parantavat tuloksia erityisesti kestävyyslajeissa.


title: Dopingaineet ja -menetelmät

text: Kaikki dopingnäytteen manipuloinnit ja manipuloinnin yritykset ovat kiellettyjä. Tällaisia manipulointitapoja ovat muun muassa virtsanäytteen vaihtaminen tai turmeleminen. Lisäksi suonensisäiset nesteenvaihdot eli infuusiot ovat kiellettyä tietyissä rajoissa. Kuitenkin aiheellisia nesteensiirtoja esimerkiksi sairaalakäynnin tai kliinisen tutkimuksen aikana ei ole kielletty. Fyysisiä manipulointimenetelmiä ovat katetrointi ja näytteen vaihtaminen. Tällaisten menetelmien käyttäminen pitäisi kuitenkin olla äärimmäisen vaikeaa, jos dopingtestissä noudatetaan määriteltyä protokollaa.


title: Dopingaineet ja -menetelmät

text: Dopingnäytettä voi manipuloida lisäksi erilaisilla kemiallisilla peiteaineilla: esimerkiksi kihtilääkkeenä käytetyllä probenesidillä, joka estää munuaisissa dopingaineiden erittymisen virtsaan. Probenesidiä käytetään peittämään erityisesti anabolisten steroidien käyttöä. Yleisin peiteaine on finasteridi.


title: Dopingaineet ja -menetelmät

text: Geenidoping on kehittynyt lääketieteellisenä sivutuotteena. Sen taustalla olevat biotekniset sovellutukset ovat kehitetty geeniterapiaan, jossa useimmiten siirretään virheellisen geenin rinnalle toimiva jonkin sairauden parantava geeni. Urheilijoilla geeniterapian käyttö ei kuitenkaan yleensä tähtää sairauksien vaan suorituskyvyn parantamiseen. Geenidopingin kohteina voi käytännössä olla mikä tahansa geeni, joka vaikuttaa liikkeiden suorittamiseen, hapen kuljetukseen, hermojen ja lihasten yhteistyöhön, lihasten kasvuun tai kivunlievittämiseen. Merkittäviä kohteita voisivat olla EPO-, HIF-, insuliininkaltaisen kasvutekijän IGF-1- ja peroksisomiproliferaattoreilla aktivoituvan reseptorin PPAR-delta-geeni.


title: Hämeenlinnan Pallokerho (urheiluseura)

text: HPK eli Hämeenlinnan Pallokerho on vuonna 1929 perustettu urheiluseura. Sen lajivalikoimaan on kuulunut mm. jalkapallo, jääpallo, pesäpallo, maahockey sekä nyrkkeily, mutta nykyään lajeina ovat ainoastaan jääkiekko ja naisten lentopallo.


title: Hämeenlinnan Pallokerho (urheiluseura)

text: HPK pelaa jääkiekon SM-liiga eli Suomen korkeinta sarjatasoa. Joukkue on yksi 2000-luvun menestyksekkäimmistä seuroista SM-liigassa. HPK on voittanut yhden kullan, kolme hopeaa sekä yhdeksän pronssia.


title: Hämeenlinnan Pallokerho (urheiluseura)

text: Jalkapallo oli usean lajin seurana aiemmin tunnetun Pallokerhon ohjelmassa heti perustamisvuodesta alkaen. Miesten tasolla joukkueen historia päättyi syksyyn 1991, kun HPK ja Pallo-Kärpät yhdistyivät FC Hämeenlinnaksi. Junioriseurana HPK jatkoi vielä vuoteen 1999 asti, jolloin kaupungin seurat muodostivat Hämeenlinnan Jalkapalloseuran.


title: Hämeenlinnan Pallokerho (urheiluseura)

text: Miesten tasolla HPK pelasi sotien jälkeen useita kausia Suomensarjassa toiseksi korkeimmalla sarjatasolla vain välillä hakien vauhtia maakuntasarjasta.


title: Hämeenlinnan Pallokerho (urheiluseura)

text: HPK Naiset pelaa lentopallossa ja jääkiekossa naisten SM-sarjaa. Kaudella 2009–2010 lentopallojoukkue voitti SM-hopeaa. Aiemmin Hämeenlinnaa edusti lentopallossa Vanajan Racing Club, Tarmo Volleyn naisten edustusjoukkue.


title: HPK (täsmennyssivu)

text: HPK-lyhenne voi tarkoittaa:


title: Uo

text: Uo tarkoitta seuraavia:


title: Uo

text: Aihepiiriin liittyy myös seuraava:


title: Asteriski (täsmennyssivu)

text: Asteriski tai Asterisk voi tarkoittaa seuraavia:


title: Ui

text: Ui tarkoittaa seuraavia:


title: Milorad Mažić

text: Milorad Mažić (s. 23. maaliskuuta 1973 Vrbas, Jugoslavia) on serbialainen jalkapalloerotuomari. Hän on toiminut kansainvälisenä tuomarina vuodesta 2009 lähtien.


title: Jääpallon Suomensarja 1949

text: Jääpallon Palloliiton Suomensarja kaudella 1948-1949 pelattiin neljässä lohkossa, jotka jaettiin jokainen kahteen alalohkoon. Lohkovoittajat nousivat seuraavaksi kaudeksi SM-sarjaan ja viimeiset putosivat Maakuntasarjaan. Työväen Urheiluliiton seurat pelasivat omassa Suomensarjassaan.TUL:n Suomensarjassa pelasi 21 joukkuetta neljässä lohkossa. Lohkovoittajiksi selvisivät Kotkan Työväen Palloilijat, Uudenkaupungin Roima, Vuoksenniskan Vesa ja Jakobstads Bollklubb.


title: Paul Ranheim

text: Paul Ranheim (s. 25. tammikuuta 1966 St. Louis, Missouri) on yhdysvaltalainen entinen ammattilaisjääkiekkoilija, pelipaikaltaan vasen laitahyökkääjä. Hän pelasi NHL:ssä 15 kautta ja yli 1 000 ottelua.


title: Paul Ranheim

text: NHL-seura Calgary Flames varasi Ranheimin toisella kierroksella, 38. varausvuorolla. Ranheim pelasi ennen varausta kaksi kautta minnesotalaisen Edina High Schoolin jääkiekkojoukkueessa. Varauksensa jälkeen hän lykkäsi ammattilaisuransa aloittamista neljä vuotta opiskellakseen Wisconsinin yliopistossa Madisonissa ja pelatakseen sen joukkueessa yliopistosarja WCHA:ssa. Ranheim oli voittamassa vuonna 1988 WCHA:n mestaruutta ja valittiin vuonna 1987 sarjan toiseen sekä vuonna 1988 ensimmäiseen tähdistökentälliseen. Hänet valittiin jälkimmäisenä vuonna myös NCAA:n läntiseen tähdistökentälliseen.


title: Paul Ranheim

text: Ranheim aloitti ammattilaisuransa vuonna 1988 ja pelasi suurimman osan ensimmäisestä kaudestaan farmijoukkue Salt Lake Golden Eaglesissä IHL:ssä. Hän oli tuolla kaudella IHL:n paras maalintekijä tehtyään 68 maalia ja palkittiin vuonna 1989 IHL:n parhaan tulokkaan palkinnolla Gary F. Longman Memorial Trophylla sekä erillisellä parhaan yhdysvaltalaissyntyisen tulokkaan Ken McKenzie Trophylla. Lisäksi hänet valittiin sarjan toiseen tähdistökentälliseen. Ranheim pelasi kaudella 1988–1989 myös viisi NHL-ottelua, ensimmäisen 29. joulukuuta 1988, jolloin Calgary Flamesillä oli kotiottelu Montreal Canadiensia vastaan.


title: Paul Ranheim

text: Kaudesta 1989–1990 alkaen Ranheim pelasi koko loppu-uransa vakituisesti NHL:ssä. Hän teki tuolla kaudella 26 maalia ja 28 syöttöpistettä, yhteensä 54 tehopistettä, jotka olivat hänen NHL-vuosiensa parhaat tehopisteet. Maaliskuussa 1994, kesken kauden 1993–1994, hänet myytiin Hartford Whalersiin pelaajakaupassa, jossa Whalers sai hänen lisäkseen keskushyökkääjä Ted Druryn ja puolustaja Gary Suterin. Kaupassa Flames sai vaihdossa keskushyökkääjä Michael Nylanderin, puolustaja James Patrickin ja puolustaja Zarley Zalapskin. Ranheim jatkoi Whalersin organisaatiossa myös sen muutettua vuonna 1997 Pohjois-Carolinaan ja vaihdettua nimensä Carolina Hurricanesiksi. Toukokuussa 2000 Hurricanes myi hänet Philadelphia Flyersiin, josta se sai vaihdossa kahdeksannen kierroksen varausvuoron . Joulukuussa 2002, pelattuaan Flyersissa kaksi täyttä kautta ja osan kolmannesta, Ranheim siirtyi Phoenix Coyotesiin.


title: Paul Ranheim

text: Ranheim lopetti 15 kautta kestäneen uransa ammattilaisjääkiekkoilijana vuonna 2003. Hän pelasi NHL:n runkosarjassa 1 013 ottelua ja teki 360 tehopistettä, 161 maalia ja 199 syöttöpistettä. NHL:n pudotuspeleissä hän pelasi 36 ottelua ja teki 11 tehopistettä, kolme maalia ja kahdeksan syöttöpistettä. Ranheim pelasi pudotuspeleissä kuusi kertaa, kolmesti Calgary Flamesissä (vuosina 1990, 1991 ja 1993), kerran Carolina Hurricanesissa (1999) ja kahdesti Philadelphia Flyersissa (2001 ja 2002). Pelaajarooliltaan Ranheim oli puolustava hyökkääjä ja tärkeä alivoimapelaaja.


title: Paul Ranheim

text: Ranheim edusti Yhdysvaltain jääkiekkomaajoukkuetta kolmissa aikuisten arvokilpailuissa, maailmanmestaruuskilpailuissa vuosina 1990, 1992 ja 1997. Hän pelasi myös nuorten maailmanmestaruuskilpailuissa vuonna 1986, joissa Yhdysvallat voitti pronssia.


title: Paul Ranheim

text: Pelaajauransa jälkeen Ranheim on työskennellyt muun muassa Gemini Athletic Wear -yrityksen kehitys- ja markkinointijohtajana. Hän on toiminut myös St. Louis Park High Schoolin poikien jääkiekkojoukkueen apuvalmentajana.


title: Paul Ranheim

text: Ranheimin puoliso on Kanadan naisten jalkapallomaajoukkueessa pelannut Kathryn ”Kathy” Ranheim (o.s. Truscott). Heillä on kaksi tytärtä.


title: Tanskan naisten jääkiekkomaajoukkue

text: Tanskan naisten jääkiekkomaajoukkue edustaa Tanskaa jääkiekon naisten kansainvälisissä otteluissa. Maailmanmestaruuskilpailuihin joukkue on osallistunut vuodesta 1992 lähtien.


title: Tanskan naisten jääkiekkomaajoukkue

text: Tanskalla on noin 400 naisjääkiekkoilijaa.


title: Paloniemi

text: Paloniemi on suomalainen sukunimi ja paikannimi. Paloniemi-nimisiä henkilöitä:Paikannimenä:


title: Alejandro Pozuelo

text: Alejandro Pozuelo Melero (s. 20. syyskuuta 1991 Sevilla, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Rayo Vallecanoa ja on pelipaikaltaan hyökkäävä keskikenttäpelaaja.


title: Alejandro Pozuelo

text: Pozuelo on Real Betisin junioriakatemian kasvatti. Hän teki ensiesiintymisensä maan pääsarjassa Primera Divisiónissa 2. lokakuuta 2011 ottelussa Levantea vastaan.


title: Kyläneuvosto

text: Kyläneuvosto (, lyhennys сельсове́т, "selsovet") oli työtätekevien edustajain neuvostoihin kuulunut paikallinen valtiovallan elin Neuvostoliiton maaseudulla. Muita alimman tason neuvostoja olivat taajamaneuvosto sekä kaupunkineuvosto sellaisissa kaupungeissa, joita ei ollut jaettu piireihin.


title: Kyläneuvosto

text: Kyläneuvosto käsitti väestön määrästä riippuen 15–35 edustajaa, jotka valittiin yleisillä vaaleilla kahden vuoden kausiksi. Edustajat kokoontuivat vähintään kuudesti vuodessa järjestettyihin istuntoihin valiten joukostaan toimeenpanevan komitean sekä joukon lautakuntia. Kyläneuvoston toimivaltaan kuului paikallista taloutta ja palveluita koskevien asioiden ratkaiseminen, yleinen järjestyksenvalvonta sekä talousarvion laatiminen. Äänestäjien lisäksi ne olivat vastuussa toiminnastaan ylemmän tason neuvostoille.


title: Kyläneuvosto

text: Neuvostoliiton hajoamisen jälkeen kyläneuvosto on säilynyt paikallisena hallintoelimenä eräissä entisissä neuvostotasavalloissa. Venäjällä ne on korvattu vuoden 2003 jälkeisen hallintouudistuksen mukaisella kuntajärjestelmällä, mutta eräillä alueilla kuten Dagestanissa ja Nenetsiassa sana "selsovet" esiintyy yhä maalaiskuntien nimissä.


title: Zoran Primorac

text: Zoran Primorac (s. 10. toukokuuta 1969) on kroatialainen pöytätenniksen pelaaja. Soulin kesäolympialaisista 1988 hän saavutti nelinpelistä olympiahopeaa parinaan Ilija Lupulesku. Sydneyn kesäolympialaisissa 2000 Primorac toimi Kroatian lipunkantajana.


title: Innokenti Annenski

text: Innokenti Fjodorovitš Annenski (, 1. syyskuuta 1856 Omsk – 13. joulukuuta 1909 Pietari) oli venäläinen runoilija.


title: Innokenti Annenski

text: Innokenti Annenski valmistui Pietarin yliopiston historiallis-kielitieteellisestä tiedekunnasta ja työskenteli kielten ja kirjallisuuden opettajana. Myöhemmin hän toimi lukion rehtorina Kiovassa, Pietarissa ja Tsarskoje Selossa sekä vuodesta 1906 lähtien Pietarin koulupiirin tarkastajana.


title: Innokenti Annenski

text: Annenskin tyyliltään dekadentti runous jäi hänen elinaikanaan melko tuntemattomaksi, mutta vaikutti myöhemmin akmeistien tuotantoon. Hän kirjoitti myös antiikin mytologiaan perustuneita näytelmiä ja kirjallisuuskritiikkiä sekä työskenteli kaunokirjallisuuden kääntäjänä.


title: Viļaka

text: Viļaka (suomeksi myös "Viljaka", latgallin kielellä "Vileks", saks. "Marienhausen", ven. Виляка) on Itä-Latviassa Latgalen alueella sijaitseva kaupunki. Se on rakennettu baltiansaksalaisen "Marienhausenin kartanon" ympärille. Kartanon entinen päärakennus on nykyisin "Viļakas Valsts ģimnāzija" (Viļaka State Gymnasium) -koulun käytössä. Vilaka-järven saaressa on keskiaikaisen linnan rauniot. Kaupungin suurin työnantaja on Latvian rajavartiosto.


title: Viļaka

text: Vuoden 2009 hallintouudistuksessa kaupungeista ja niiden ympäristön kylistä muodostettiin kuntia ("novads"). Viļakan kaupunki ja sen ympäristö muodostavat Viļakan kunnan ("Viļakas novads"). Itse kaupungin pinta-ala on 6,4 km² ja asukasluku 1519 henkeä. Ennen uudistusta Viļaka kuului Balvin piiriin.


title: Viļaka

text: Latgale oli 1600-luvulle saakka Puolan vaikutuspiirissä, ja tämä näkyy vieläkin alueen väestön roomalaiskatolisuudessa. Kartanon puolankielinen nimi oli "Maryenhauz". Ennen toista maailmansotaa alueella oli myös juutalaista asutusta. Esimerkiksi israelilainen journalisti Shabtai Daniel on syntynyt Viļakassa.


title: Vasili Belov

text: Vasili Ivanovitš Belov (, 23. lokakuuta 1932 Vologdan alueen Harovskin piirin Timonihan kylä – 4. joulukuuta 2012) oli venäläinen kirjailija.


title: Vasili Belov

text: Vasili Belov syntyi talonpoikaisperheeseen. Hän alkoi kirjoittaa 1950-luvun lopulla ja opiskeli Maksim Gorkille nimetyssä kirjallisuusinstituutissa Moskovassa vuosina 1959–1964. Vuonna 1963 hänet hyväksyttiin Neuvostoliiton kirjailijaliiton jäseneksi.


title: Vasili Belov

text: Pienoisromaani "Tuttu tarina" ("Privytšnoje delo", 1966) teki Belovista yhden venäläisen maaseutuproosan tunnetuimmista edustajista. Talonpoikaisen luonteen, elämäntavan ja maailmankatsomuksen kuvausta kirjailija jatkoi teoksissa "Plotnitskie rasskazy" (”Kirvesmiehen kertomuksia”, 1968) ja "Lad" (”Arkipäivän kauneutta”, 1979). Kolmiosainen kronikkaromaani "Kanuny" (”Aatot”, 1972–1984) sekä siihen liittyvä "God velikogo pereloma" (”Suuren murroksen vuosi”, 1989–1991) kuvaavat Neuvostoliiton maatalouden kollektivisointia. Nykyaikaisen kaupunkielämän kritiikkiä sisältävät "Vospitanije po doktoru Spoku" (”Kasvatusta tohtori Spockin tapaan”, 1974) sekä aikanaan suurta huomiota herättänyt "Vsjo vperedi" (”Kaikki edessäpäin”, 1986). Belov on kirjoittanut myös kokoelman humoristisia miniatyyrejä "Vologdalaisjaarituksia" ("Buhtiny vologodskije") sekä elokuvanovellin "Kaksi valoisaa vastakkain" ("Tselujutsja zori"). Hän sai Neuvostoliiton valtionpalkinnon vuonna 1981.


title: Vasili Belov

text: "Naš sovremennik" -lehden konservatiiviseen kirjailijaryhmään kuulunut Belov esiintyi julkisuudessa kansallisen kulttuurin ja perinteisten arvojen puolustajana. Vuosina 1989–1992 hän toimi Neuvostoliiton kansanedustajana sekä korkeimman neuvoston jäsenenä. Belov oli myös Venäjän kirjailijaliiton aktiivijäsen. Hän asui Vologdassa.


title: Synninlukko

text: Synninlukko on rotko lounaisessa Keski-Suomessa Jämsän ja Jämsänkosken välillä.


title: Synninlukko

text: Synninlukon nimen arvellaan juontuvan syntien sijaan syntymästä. Sen nimi lienee muinoin ollut muotoa Synnyinlukko, syntymärotko. Isonvihan aikana pakolaiset hakivat suojaa Synninlukosta. Aikoinaan myös virkavaltaa paossa olleet rosvot hyödynsivät Synninlukon tarjoamaa suojaa.


title: Synninlukko

text: Synninlukon leveys on noin 50 metriä. Se on muodostunut kallioperän luoteis–kaakkoissuuntaiseen ruhjeeseen ja sen syvyys on 10–20 metriä. Luoteispäässään se madaltuu korpijuotiksi. Synninlukon kallioperä on graniittia.


title: Synninlukko

text: Synninlukossa vallitsee mereinen mikroilmasto, joka tasoittaa kesän korkeita äärilämpötiloja. Ilmankosteus on korkeampi kuin avomaalla. Synninlukon rotkoilmasto on suosiollinen lehtokasveille: siellä viihtyy muun muassa konnanmarja, käenkaali, lehtoarho, metsäorvokki, oravanmarja, sudenmarja ja velhonlehti.